MATEMATICKÉ HÁDANKYMatematická hádanka: Dokážete zistiť, koľko fotiek môže ešte fotograf urobiť?

Dve delegácie sa stretávajú na najvyššom poschodí mrakodrapu.

Mnoho ľudí prechováva odpor k matematike. Vraj, načo im bude v živote? Princípy matematiky však fungujú v prírode a človek ich iba dokázal objaviť a porozumieť im. Pri matematike sú však oveľa dôležitejšie zručnosti, naučí vás riešiť problémy a kriticky myslieť. Každý týždeň prinesieme jeden matematický príklad, hlavolam alebo hádanku, kde si tieto zručnosti môžete vyskúšať. Riešenie nájdete vždy v odkaze na konci článku. Ak máte zaujímavý tip, napíšte nám ho aj s riešením na veda@sme.sk. Dve delegácie sa majú stretnúť na najvyššom poschodí mrakodrapu, ktorého výťah dokáže naraz odniesť deväť ľudí. Prvá delegácia sa do výťahu nezmestí a musí ísť na viackrát. Takmer pri každej várke je výťah plný, pri poslednej by sa do výťahu zmestilo ešte päť ľudí. Druhá delegácia postupuje rovnako, pri poslednej várke ale nevyužíva jednu tretinu kapacity výťahu. Na začiatku stretnutia si každý člen každej delegácie podá ruku s každým členom druhej delegácie. Pri každom podávaní rúk odfotí fotograf jednu fotku. Fotograf používa film s deviatimi snímkami. Koľko nepoužítých snímkov mu zostane na poslednom filme, keď si všetci delegáti dopodávajú ruky?


Kraj predstavil starostom a primátorom zmeny v prímestskej doprave

Od 19. augusta platia v Bratislavskom kraji nové cestovné poriadky prímestských autobusov.

BRATISLAVA. Bratislavská integrovaná doprava (BID) spolu s Bratislavským samosprávnym krajom (BSK) predstavili starostom a primátorom miest Bratislavského kraja zmeny v prímestskej doprave v regióne. Na stredajšom brífingu o tom novinárov informoval predseda BSK Juraj Droba s tým, že zmenami v prímestskej doprave reagujú na obmedzenia v doprave v hlavnom meste a jeho okolí výstavbou D4/R7 či pre rôzne ďalšie opravy. “Pre obyvateľov kraja sme od 19. augusta pripravili ponuku tak, aby dočasne vedeli pouvažovať nad zmenami osobných dopravných návykov. Výrazne sme navýšili počet prímestských autobusov, tie budú nadväzovať na vlaky z Malaciek, Senca, Pezinka a Kvetoslavova. Spolu pribudlo 49 spojov,“ uviedol ďalej Droba. Dodal, že zároveň koordinujú výstavbu záchytných parkovísk, aktuálne sú schválené parkoviská vo Svätom Juri, pri Šenkviciach, Bernolákove a Malackách a pripravujú tiež parkoviská v Plaveckom Štvrtku, Veľkom Bieli a Báhoni. Nové záchytné parkoviská pribudnú aj v Pezinku, Ivanke pri Dunaji, Nových Košariskách a Zohore. Podľa generálnej riaditeľky BID Zuzany Horčíkovej bolo cieľom dnešného stretnutia opätovné predstavenie nových cestovných poriadkov zástupcom jednotlivých miest a obcí v kraji. “Sú to revolučné zmeny, historická zmena, zaviedli sa intervalové cestovné poriadky, spoje premávajú pravidelne od rána do večerných hodín,“ povedala na brífingu Horčíková. Ako ďalej dodala, so starostami a primátormi miest a obcí spolupracovali aj v oblasti informovanosti ľudí. “Pripravili sme letáky či plagáty, aby cestujúci mali dostatok informácií, čo sa týka cestovania po novom,“ uviedla Horčíková.Od 19. augusta cestujú ľudia v Integrovanom dopravnom systéme v Bratislavskom kraji (IDS BK) po novom. Platia nové cestovné poriadky prímestských autobusov, ktoré ľuďom prinášajú viac spojov, rýchlejšie cestovanie s prestupom na vlaky, pravidelné odchody autobusov a večerné spoje až do 23:00. BID tak navýšila počet vlakov o 56 a zvýšila aj počet prímestských spojov o desať percent. Pre cestujúcich sú tiež pripravené informačné letáky a plagáty, ktoré sú k dispozícii na miestnych a mestských úradoch, vo vozidlách a predajniach Slovak Lines, ako aj u ostatných dopravcov. Informáciu o zmene cestovných poriadkov sa ľudia dozvedia aj z internetovej stránky Slovak Lines a IDS BK. Posilnené je tiež Infocentrum IDS BK, kde na čísle 0948 102 102 a e-mailovej adrese info@bid.sk získajú cestujúci všetky potrebné informácie, ako aj odporúčania, ako cestovať po novom lepšie. K dispozícii je aj Kontaktné centrum Slovak Lines na čísle 18 211 a e-mailovej adrese info@slovaklines.sk .


Španielska občianska garda a Europol zadržali podvodníkov s konským mäsom

BRATISLAVA. Španielska občianska garda v spolupráci s Europolom rozobrala kriminálnu skupinu, ktorá vo viacerých európskych štátoch obchodovala s konským mäsom nevhodným na konzumáciu. Na operácii sa podieľali aj Belgicko, Francúzsko, Taliansko, Portugalsko, Rumunsko, Švajčiarsko a Spojené kráľovstvo. Ako Europol informoval v správe, ktorú zverejnil v nedeľu, v súvislosti s týmto prípadom zadržali celkovo 66 ľudí, pričom 65 z nich čelí v Španielsku obvineniam z týrania zvierat, falšovania dokumentov, zločinov proti verejnému zdraviu, prania peňazí a členstva v kriminálnej organizácii. Hlavným podozrivým je holandský podnikateľ, ktorého zatkli v Belgicku. Polícia však zasahovala aj v ostatných menovaných krajinách, čo viedlo k zmrazeniu viacerých bankových účtov a zhabaniu majetku. Ako informoval Europol, aktivity holandského šéfa gangu súviseli aj so škandálom z roku 2013, kedy írske úrady objavili v hovädzích burgeroch konské mäso. Podľa Europolu organizácia obchodovala s koňmi v zlom stave alebo starými jedincami, ktoré boli označené ako nevhodné na konzumáciu. Zvieratá, ktoré pochádzali z Portugalska a niekoľkých miest v severnom Španielsku, utrácali v dvoch rôznych bitúnkoch. Následne mäso spracovali v špeciálnom zariadení a poslali ho do Belgicka a odtiaľ ďalej do Európskej únie. Identifikáciu zvierat skupina falšovala zmenou údajov na ich mikročipoch a v dokumentoch.


Oceán a Petr Muk Band zahrajú na brehu Dunaja

Skupiny Petr Muk Band a Oceán sa predstavia večer 31. augusta na pravom brehu Dunaja na Magio pláži.

BRATISLAVA. Skupina Petr Muk Band sa po roku opäť predstaví v Bratislave. Na pravom brehu Dunaja na Magio pláži zahrajú vo štvrtok 31. augusta od 19.30 h hudobní priatelia Petra Muka výber piesní z jeho sólovej kariéry. Petrovi spolupracovníci a priatelia ponúknu zaujímavé varianty jeho skladieb, ako spomienku, poďakovanie a hudobnú radosť pre jeho fanúšikov. P. M. Band tvoria pôvodné vokalistky Jana Feriová, Míša Klímková a Jana Vaněčková, Zbyšek Kordač (basgitarista) a Tomáš Waschinger (bicie), spevák, klávesák a producent Mukovho posledného albumu Luděk Fiala a gitarista Vít Bareš. V priebehu koncertu pokrstí Mukova dcéra Noemi jeho výročnú 2CD reedíciu remastrovaného prvého sólového albumu z roku 1997. Od 20.30 h vystúpi súčasná zostava skupiny Oceán, ktorá nedávno vydala na vinyle svoj minuloročný album Ve smíru. Vstup na koncert je voľný.


Tehotenská cukrovka. Kedy hrozí, ako sa testuje a ako vyzerá vhodná strava

BRATISLAVA. Tehotenská cukrovka (gestačný diabetes mellitus) na seba nezvykne upozorniť príznakmi. Hladina cukru je zvýšená iba mierne a preto tehotnej žene nemusí spôsobovať žiadne citeľné problémy. Tehotenstvo týždeň za týždňom: Strava v tehotenstve: Cvičenie v tehotenstve: Zdravie matky a dieťaťa: Kalkulačky: Napriek tomu je ochorenie potrebné včas a správne diagnostikovať. Neliečená cukrovka totiž ohrozuje správny vývoj plodu. Zvýšená hladina cukru v krvi preniká k dieťaťu cez placentu, pričom môže okrem iného spôsobovať nadmernú veľkosť dieťaťa pri pôrode, poruchy intelektu, nezrelosť pľúc či komplikovaný priebeh tehotenstva a pôrodu. Tehotenská cukrovka je forma cukrovky, ktorá sa objavuje u budúcich matiek. Ide o poruchu metabolizmu cukrov, ktorá vzniká alebo je prvýkrát zistená v priebehu tehotenstva. Časť žien totiž slabšie reaguje na inzulín, alebo nemá v pankrease dostatočnú rezervu buniek, ktoré produkujú inzulín. Počas tehotenstva sa môže prejaviť aj zdedená predispozícia na cukrovku - niektoré placentárne hormóny totiž majú opačný účinok, ako inzulín. Ochorenie má prechodný charakter - žena pred tehotenstvom netrpela cukrovkou a po pôrode ochorenie zvyčajne ustúpi. Ústup ochorenia sa potvrdzuje testom v priebehu 6 až 12 týždňov po pôrode, testy sa neskôr opakujú približne každé dva roky. Ak mala žena tehotenskú cukrovku počas prvého tehotenstva, je vysoko pravdepodobné, že situácia sa bude opakovať aj v nasledujúcom tehotenstve. Tehotenská cukrovka sa najčastejšie odhalí pri laboratórnom vyšetrení u gynekológa, ktoré sa robí orálnym glukózovým tolerančným testom (oGTT). Vyšetrenie v súčasnosti absolvuje každá tehotná žena v 24. až 28. týždni tehotenstva. U žien s rizikovými faktormi sa vyšetrenie robí hneď po zistení tehotenstva a ak je výsledok negatívny, test sa zopakuje v rovnakom období ako u ostatných tehotných žien. Hladinu krvného cukru lekár vyšetrí z troch odberov krvi. Prvý odber zo žily sa robí nalačno. Následne budúca matka vypije roztok vody s glukózou. O jednu až dve hodiny neskôr absolvuje opakovaný odber krvi. Kritériá pre cukrovku počas tehotenstva sú prísnejšie, než pre ostatné typy cukrovky. Ak sú výsledky oGTT testu pozitívne, tehotná žena musí podstúpiť pozorovania a liečbu v diabetologickej ambulancii. Vyšetrenie nie je vhodné robiť v čase keď je žena chorá, čo platí nielen pre ochorenia ako chrípka, ale aj pre infekcie či úrazy. Pred vyšetrením sa odporúča, aby tehotná nemenila svoju zvyčajnú životosprávu, neobmedzovala príjem cukru a nešportovala. Desať hodín pred testom by nemala jesť a v priebehu testu je nutné oddychovať a nepodstupovať fyzickú námahu. Čím viac faktorov je prítomných, tým viac stúpa riziko tehotenskej cukrovky. Budúca matka musí (aj bez ohľadu na cukrovku) okamžite prestať užívať alkohol a fajčiť. Okrem toho musí svoju cukrovku udržiavať dostatočne kompenzovanú. To znamená, že dodržiava predpísanú diétu a primerane sa hýbe. Tehotná by si tiež mala odsledovať, či jej hmotnosť narastá postupne a primerane. Ak je to nevyhnutné, lekár môže nariadiť aj liečbu inzulínom. Zvyčajne však postačia zmeny v životospráve a dôsledná kontrola hladiny cukru v krvi. Cukor v krvi si kontroluje samotná matka. Počet dní, keď si treba cukor zmerať, odporúča lekár na základe stavu pacientky. Najčastejšie sa meria obdeň. V daný deň by si mala budúca matka cukor zmerať štyrikrát: Ráno nalačno, dve hodiny po raňajkách, po obede a po večeri. Cukor v krvi sa udáva milimóloch na liter krvi (mmol/l). Cieľová hladina glykémie u tehotných žien je nalačno do 5,3 a dve hodiny po jedle by hodnota nemala prekročiť 6,7 milimólov na liter. Diéta matiek s gestačným diabetom je vo všeobecnosti racionálnou stravou. Tehotná žena musí upraviť množstvo prijímaného cukru. Za deň sa odporúča skonzumovať najviac 200 až 250 gramov cukru, čo predstavuje 20 až 25 sacharidových jednotiek. Počítanie sacharidových jednotiek pôsobí náročne iba na prvý pohľad, no budúcu mamičku v ňom poľahky zorientuje diabetologická sestra. V ambulancii sa tehotná naučí aj základné modelové jedálničky. Úplne nevhodné sú spravidla potraviny a nápoje s jednoduchými cukrami. Nachádzajú sa napríklad v sladkostiach, sladených nápojoch vrátane džúsov, vyprážaných jedlách a v rýchlom občerstvení. Nevhodné sú aj dosládzané a zahustené omáčky a konzervované výrobky. Vo všeobecnosti sa treba vyhýbať potravinám s vysokým glykemickým indexom. Ide o jedlá s cukrom, ktorý sa ľahko štiepi a vstrebáva, pričom v krvi prudko zvyšuje hladinu cukru a inzulínu. Pre vyvíjajúci sa plod sú vhodnejšie pomalé cukry a polysacharidy, ktoré možno nájsť napríklad v celozrnných potravinách či strukovinách. Dôležitou súčasťou jedla by vždy mala byť zelenina. Tehotné ženy by mali jesť menej ale častejšie, šesť- až sedemkrát denne, dlhšie obdobia bez jedla sa neodporúčajú. Z nápojov je ideálna voda, no vhodné sú aj nesladené nápoje a káva bez cukru. Dodržiavať diabetickú diétu po pôrode nie je nutné. No keďže ide o zdravý model stravovania, oplatí sa zachovať si ho dlhodobo. Podobne sa oplatí dodržiavať aj pohybový režim, ktorý budúcej mamičke pomáhal udržať hladiny cukru v norme. Chôdza, plávanie alebo polhodina cvičenia denne telu prospejú aj neskôr po pôrode. Zdroj: Ambulancia klinickej výživy


Sudánsky prezident zakázal verejné zhromaždenia, do ulíc vyšli stovky ľudí

Al-Bašír čelí v súčasnosti vyše dvojmesačným krvavým protestom.

KÁHIRA. Sudánsky prezident Umar al-Bašír zakázal oficiálne nepovolené verejné zhromaždenia a udelil bezpečnostným silám rozsiahle právomoci. Dekréty vydané v pondelok dávajú bezpečnostným silám právomoci prehľadávať budovy, obmedzovať pohyb ľudí a verejnej dopravy, zatýkať osoby podozrivé z trestných činov súvisiacich s výnimočným stavom a konfiškovať majetok počas vyšetrovania, informovala štátna tlačová agentúra SUNA. Napriek zákazu zhromažďovania sa vyšli v utorok do ulíc miest naprieč krajinou opäť stovky ľudí a požadovali prezidentovu rezignáciu.Al-Bašír, ktorý čelí v súčasnosti vyše dvojmesačným krvavým protestom, vyhlásil v piatok na rok výnimočný stav, rozpustil federálnu vládu a nahradil všetkých guvernérov predstaviteľmi armády. Prezident tiež oznámil, že zatiaľ odkladá zmeny ústavy, ktoré by mu umožnili uchádzať sa o ďalšie funkčné obdobie. Protesty v krajine vyvolala ekonomická kríza, no ľudia neskôr začali volať po zosadení prezidenta al-Bašíra, ktorý sa chopil moci v roku 1989 po vojenskom prevrate. Od decembra zomrelo v krajine pri zásahoch bezpečnostných síl proti demonštrantom už najmenej 57 ľudí. Al-Bašír odmieta odstúpiť z funkcie s tým, že úradu ho môžu zbaviť len voľby. Sudánsky prezident čelí na Medzinárodnom trestnom súde (ICC) obvineniam z genocídy a vojnových zločinov v západosudánskom regióne Dárfúr.


Ferrari predstavilo úplne nový monopost. Chce s ním po rokoch vyhrať titul

BERLÍN. Talianska stajňa Ferrari v piatok predstavila monopost SF90 pre nový ročník seriálu majstrovstiev sveta formuly 1. Monopost vyrobený pre Sebastiana Vettela a jeho nového kolegu Charlesa Leclerca odhalili v továrni Ferrari v talianskom Maranelle. "Monopost predstavuje najnovšie a najmodernejšie technológie, spĺňa predpisy prijaté pre nadchádzajúcu sezónu a je výsledkom spojenia práce a talentu všetkých ľudí v tíme," citovala agentúra DPA prezidenta Ferrari Louisa Camillera. Ferrari čaká na svoj triumf v seriáli MS od roku 2007, keď sezónu ovládol Fín Kimi Räikkönen. Ten bude v nasledujúcej sezóne jazdiť za tím Alfa Romeo Racing. Mercedes a Red Bull predstavia svoje monoposty v stredu.


Výsmech, nepredstaviteľná arogancia. Čo povedali na výber novej ministerky vnútra

Kto je Saková?

Saková u Kisku

Stĺpček

Komentár Tkačenka

Schutzov komentár

Reakcie

Nomináciu kritizujú Iniciatíva Za slušné Slovensko, strany OĽaNO aj SaS či politológ Grigorij Mesežnikov.

"Nominácia Sakovej je výsmechom desiatok tisícov občanov po celom Slovensku, ktorí žiadajú slušné a spravodlivé Slovensko. Jej nominácia je cynickým krokom aj voči rodinám Jána Kuciaka a Martiny Kušnírovej, ktoré spolu s nami trvajú na dôslednom a transparentnom vyšetrení dvojitej vraždy a takisto všetkých káuz, ktorým sa Ján Kuciak vo svojich textoch venoval. Je legitímnou požiadavkou občianskej verejnosti, aby nominant na post ministra vnútra nebol nominantom strany Smer-SD, keďže pod jej vedením ministerstva vnútra sa kauzy dlhodobo zametajú pod koberec." "Dosadenie Denisy Sakovej na post ministerky vnútra je zlou správou pre uplatňovanie spravodlivosti na Slovensku. Je zodpovedná za väčšinu drahých a zle urobených projektov na ministerstve vnútra, pre ktoré sme museli vracať eurofondy. Takisto riadila projekt, kde sme mali jednu z najväčších korekcií. Saková mala na starosti aj zákazku, o ktorej hovoril prokurátor špeciálnej prokuratúry Vasiľ Špirko." "Nomináciu Denisy Sakovej považujeme za úškľabok Roberta Fica a Petra Pellegriniho občanom. Robert Fico dehonestoval požiadavku aktivistov, aby nový minister vnútra bol viac ako len bábkou v rukách Roberta Kaliňáka. V tejto súvislosti sa vyjadril, že ak má verejnosť právo hovoriť politickej strane do výberu ministra, potom ministra životného prostredia môžu pokojne vybrať aj medvede. Tvrdíme, že keby medvede rozhodovali o ministrovi vnútra, nevybrali by horšie ako Smer-SD po dlhých dňoch rokovaní a hľadania vhodného človeka." "Nominácia Sakovej je nepredstaviteľnou aroganciou. Po všetkom, čo sa tu udialo, nominujú osobu, ktorá bola po celý čas lojálna bývalému ministrovi Kaliňákovi. Verejnosť bude nahnevaná a udržateľnosť tejto vlády sa touto nomináciou skôr zhorší, než zlepší."


Do kanalizácie v Drážďanoch unikali vírusy chrípky z farmaceutického koncernu

DRÁŽĎANY. Do verejnej kanalizácie v Drážďanoch, metropole nemeckej spolkovej krajiny Sasko, po roky unikali vírusy chrípky z farmaceutického koncernu GlaxoSmithKline. Informoval o tom v stredu Stredonemecký rozhlas s odvolaním sa na údaje vedenia mesta a saského krajinského rezortu životného prostredia. Spomínaný koncern produkuje v Drážďanoch vírusy pre očkovacie séra. K nežiaducemu úniku došlo v dôsledku nedoliehajúceho pripojenia v kanalizačnom systéme, ktoré odhalili počas stavebných prác. Občania mesta a jeho okolia ani životné prostredie neboli vystavené nebezpečenstvu, zdôraznili oficiálne miesta.


V Prahe sa do Vltavy zrútila betónová lávka

PRAHA. Pešia lávka pri Trojskom zámku v Prahe sa v sobotu zrútila do rieky Vltavy. Privolaní záchranári ošetrili štyroch zranených ľudí, dvaja z nich boli vo vážnom stave. Hasiči niekoľko hodín prehľadávali rieku, zásah však podvečer ukončili. Informoval o tom spravodajský server novinky.cz. Zrútená betónová lávka, dlhá 260 metrov a široká tri metre, spájala Cisársky ostrov s pražskou mestskou štvrťou Troja. Chodcom a cyklistom slúžila od roku 1984. K nehode došlo okolo pol druhej popoludní, časť konštrukcie dopadla na cyklotrasu. Pád lávky videli viacerí svedkovia, ktorí hneď telefonovali na tiesňovú linku, uviedla hovorkyňa záchrannej služby. Na miesto podľa nej vyslali dosiaľ štyri sanitky, lekárov i inšpektora. Medzi štyrmi ošetrenými zranenými bol 60-ročný muž, ktorého previezli na oddelenie ARO v umelom spánku, ako aj 63-ročná žena, ktorú dopravili na jednotku intenzívnej starostlivosti. Obaja utrpeli mnohopočetné zranenia. Ďalší dvaja muži (43 a 34 rokov) mali pomliaždeniny v oblasti chrbta a poranenia nôh a rúk. Na mieste nehody zasahovali tri jednotky hasičov. Tí po príchode zaregistrovali vo Vltave dve osoby, ktoré však už plávali k brehu, informoval hovorca hasičského zboru. Do prehľadávania rieky s cieľom zistiť, či sa vo vode nenachádzajú ľudia, a okolia boli zapojení aj kanoisti z neďalekého oddielu, psovodi mestskej polície, no i policajný vrtuľník s termovíziou. Hasiči okrem toho požiadali o zastavenie lodnej dopravy. K zrútenej lávke okrem toho privolali statika. Trojskú lávku totiž ešte 6. novembra uzavreli v rámci pravidelných geodetických meraní, ktoré tam technická správa komunikácií vykonáva od roku 2012. Pražská primátorka Adriana Krnáčová avizovala, že chce preskúmať posledný, len tri týždne starý posudok hodnotiaci stav lávky, ktorý na riziko neupozornil. Zrútenú lávku podľa nej nahradí provizórna konštrukcia a začne sa súčasne projektovať nový most.


Európska komisia pridelila obciam ďalšie financie na rozvoj spoločnosti

Úspešný projekt Youth Is European Future pracuje najmä s mládežou a prvovoličmi.

BRATISLAVA. Európska komisia pridelila slovenským obciam a mestám ďalších 451-tisíc eur na rozvoj občianskej spoločnosti. Agentúru SITA o tom informovala vedúca kancelárie Európskeho kontaktného bodu pre Slovensko Želmíra Gerová a dodala, že celkovo v tomto roku získalo 42 slovenských projektov sumu 1,4 milióna eur. Z výsledkov septembrovej uzávierky, ktoré výkonná agentúra EACEA zverejnila na svojej internetovej stránke, vyplynulo, že v trinástich prípadoch získali slovenské obce prostriedky na jednorazové stretnutia partnerských obcí v programe Družobné mestá. V rámci druhého opatrenia Siete medzi mestami, ktoré je zamerané na vznik a budovanie celoeurópskych sietí samospráv, bolo podporených len 15 projektov z celej Európy, a to vrátane projektu slovenskej obce Svodín, ktorá z Európskej komisie získala približne 145-tisíc eur.Starosta obce Svodín Gabriel Vígh vysvetlil, že úspešný projekt Youth Is European Future (Mladosť je budúcnosťou Európy) pracuje najmä s mládežou a prvovoličmi, ktorých sa snaží vyzvať k diskusii a analýze euroskepticizmu, a tak ich motivovať k účasti na voľbách do Európskeho parlamentu v roku 2019. Vígh pripomenul, že Svodín bol niekoľko rokov po sebe úspešný v rámci výzvy Družobné mestá, čo obec posmelilo k myšlienke žiadať väčší grant v rámci programu Európa pre občanov. „Sme preto veľmi radi, že to vyšlo a utvrdzuje nás to, že práca aj na takzvaných mäkkých projektoch má zmysel. Naši ľudia vďaka tomu viac rozumejú fungovaniu, úlohe a zmyslu Únie a vážia si tak viac európske investície v našej obci,“ uviedol starosta obce z novozámockého okresu. V rámci júlovej uzávierky programu Európa pre občanov, ktorý na Slovensku koordinuje Európsky kontaktný bod, putovalo na Slovensko 962-tisíc eur, ktoré si rozdelilo 28 projektov. Na tlačovej konferencii o tom informovala Jana Cappello zo Zastúpenia Európskej komisie na Slovensku. Najviac peňazí z balíka, až 587-tisíc eur, smerovalo na podporu stretnutí občanov družobných miest a obcí. Vďaka programu Európa pre občanov sa takýchto družieb uskutoční až 25. Vo výzve uspela i trojica ďalších slovenských projektov, a to nezisková organizácia Post Bellum SK, mesto Fiľakovo a Univerzita Komenského v Bratislave.


Samsung predstavuje Bixby, vymení dotykové ovládanie za hlasové

Firma chystá hlasového asistenta, ktorý chce nahradiť ťukanie do displeja.

SOUL, BRATISLAVA. Samsung chce vymeniť dotyky za slová novou technológiou Bixby. Mala by sa objaviť v pripravovanom smartfóne Galaxy S8, ktorým chce firma napraviť svoje pošramotené dobré meno. Google, Apple, Amazon a Microsoft majú podobnú technológiu vo svojich zariadeniach už dlhší čas. Spýtate sa slovom aké bude počasie alebo aká rozprávka bude v sobotu doobeda v rádiu. Firmy sa umelou inteligenciou v pozadí predbiehajú v tom, ako zručne dokážu na faktografické a vedomostné otázky odpovedať. Samsung však avizuje úplne odlišný prístup. Bixby má byť používateľským rozhraním, ktoré umožňuje ovládať operačný systém a aplikácie bez toho, aby ste museli neustále ťukať do virtuálnej klávesnice. Nasnímate fotografiu a poviete mobilu, aby ju odoslal vašej babičke. Bez toho, aby ste museli prejsť zdieľaním, výberom kontaktov a vypisovaním políčok v poštovej aplikácii, všetko spraví mobil samotný. V čase spustenia bude Bixby reagovať na angličtinu a kórejčinu, vo veľmi tesnom závese má pribudnúť čínština a americká španielčina. Akým tempom má technológia expandovať k ďalším rečiam Samsung zatiaľ neprezradil. Firma má však podľa magazínu The Verge ambície intenzívne pracovať na rozvoji, aby ponúkla alternatívu k tradičnému ovládaniu pomocou displeja a tlačidiel. Kým v používateľskom rozhraní môžete umiestniť iba toľko tlačidiel, predvolieb a interaktívnych prvkov, aby sa vám z ich pretlaku nezamotala hlava, asistent počúvajúci na pozadí môže plniť tucty želaní a prechádzať skratkami ku konkrétnym aktivitám.


Izrael spustil nové nálety v Pásme Gazy

Terčom boli podľa izraelskej armády teroristi.

TEL AVIV. Izraelské sily podnikli nálet v Pásme Gazy, odkiaľ boli predtým vypálené na územie Izraela tri rakety. Agentúra DPA o tom vo štvrtok informovala s odvolaním sa na izraelské zdroje. Armáda židovského štátu vyhlásila, že terčom najnovšieho náletu bola "významná teroristická infraštruktúra". Podľa vyjadrenia radikálneho islamistického hnutia Hamas, ktoré Pásmo Gazy ovláda, vypálili Izraelčania šesť rakiet na otvorené priestranstvo v južnej časti tohto palestínskeho územia. Palestínske zdroje tiež uviedli, že po predošlom ostreľovaní z Pásma Gazy zaútočila izraelská armáda ešte v stredu na jednu z tamojších základní Hamasu. Objekt bol údajne zničený, nikto pri tom neutrpel zranenia. Hovorkyňa izraelskej armády však podľa DPA povedala, že o takomto útoku nemá žiadne informácie. K častejším raketovým útokom na Izrael z Pásma Gazy na pobreží Stredozemného mora začalo opäť dochádzať po tom, ako americký prezident Donald Trump zhruba pred mesiacom uznal Jeruzalem za hlavné mesto Izraela. Tento sporný krok pobúril Palestínčanov a vyvolal protesty v celom arabskom a moslimskom svete.


Taliansko očakáva, že s Bruselom bude o rozpočte ešte rokovať

BRUSEL. Talianska vláda bude pokračovať v rokovaniach s Európskou komisiou (EK) o svojich plánoch v oblasti výdavkov, aby sa prekonali rozdielne názory. Povedal to v utorok pre americkú televíznu spoločnosť CNBC taliansky minister financií Giovanni Tria. "Očakávam, že dialóg bude pokračovať. Samozrejme, máme určité nezhody, ale to neznamená, že nemôžeme viesť dialóg, konštruktívny dialóg medzi komisiou a Talianskom," povedal Tria pre CNBC v Bruseli. Konštatoval, že Taliansko bude musieť svoj postoj komisii vysvetliť. "Nechcem anticipovať odpoveď," dodal.Rím a Brusel sa v diskusii o rozpočtových plánoch Talianska pre rok 2019 dostali do slepej uličky. Talianska vláda sľúbila zvýšiť výdavky v nadchádzajúcich rokoch, čím odmieta predošlé záväzky krajiny. Eurokomisia sa rozhodla požiadať Taliansko, aby zmenilo svoj plán rozpočtu pre rok 2019, a aby predložilo novú verziu do 13. novembra. Avšak členovia talianskej vlády vyhlásili, že svoje plány v oblasti výdavkov nezmenia.


Predával napodobeniny Apple, hrozí mu miliónová pokuta

Predajca ponúkal falzifikáty v stánku v hale pražskej hlavnej stanici.

PRAHA. Stánok v centre Prahy ponúkal falzifikáty výrobkov značky Apple aj za štvrtinové ceny originálov. Išlo sa o slúchadlá, MP3 prehrávače a reproduktory, informovala Česká obchodná inšpekcia. Inšpektori našli pri kontrole v stánku v hale hlavnej stanici 47 napodobenín výrobkov Apple. Originály by dokopy stáli 162 500 českých korún (niečo vyše 6-tisíc eur). Predajca ponúkal podľa inšpekcie napríklad napodobeniny slúchadiel Apple EarPods za 250 korún (9 eur), originály pritom stoja takmer tisíc korún (necelých 40 eur). Väčšinu falzifikátov tvorili práve slúchadlá, ktorých bolo 35. Inšpektori ďalej našli osem napodobenín MP3 prehrávačov a štyri falzifikáty reproduktorov. "Uvedené výrobky sú pirátsky tovar priemyselných vzorov, ktorých vlastníkom je spoločnosť Apple Inc. California," povedal hovorca inšpekcie Jiří Fröhlich. "Falzifikáty nie sú už len výsadou tržníc, ale nájdeme ich aj v kamenných obchodoch a stánkoch. Spotrebiteľom nezostáva nič iné, než byť pri nákupoch obozretní," doplnil. Predajcovi falzifikátov Apple teraz hrozí pokuta vo výške piatich miliónov korún (185-tisíc eur).


CSKA Moskva zvíťazila nad Petrohradom v prvom zápase semifinále

MOSKVA. Hokejisti CSKA Moskva zvíťazili nad hráčmi SKA Petrohrad 2:1 vo štvrtkovom úvodnom stretnutí finále Západnej konferencie v play-off Kontinentálnej hokejovej ligy (KHL). Skóre zápasu otvoril hosťujúci Petrohrad, v 15. min skóroval Dinar Chafizullin. Domáci tím vyrovnal ešte do konca I. prestávky zásluhou Alexandra Popova a o triumfe CSKA rozhodol v 28. min Michail Grigorenko. Klub z hlavného mesta Ruska sa po triumfe ujal vedenia 1:0 v sérii. Výsledok štvrtkového prvého stretnutia finále Západnej konferencie v play-off Kontinentálnej hokejovej ligy (KHL) - hrá sa na štyri víťazstvá: Góly: 18. Alexander Popov, 28. M. Grigorenko - 15. Chafizullin


Eurokomisia vydala usmernenie týkajúce sa dvojakej kvality potravín

Eurokomisia vydala usmernenie k súčasnej legislatíve.

BRATISLAVA. Európska komisia (EK) vydala oznámenie o uplatňovaní právnych predpisov EÚ v oblasti potravín a ochrany spotrebiteľov v prípadoch dvojakej kvality výrobkov. Podľa slovenského agrorezortu ide o ďalší konkrétny krok smerujúci k vyrovnaniu rozdielov medzi potravinami tej istej značky s tým istým obalom. Informoval o tom v utorok Michal Feik z odboru komunikácie a marketingu Ministerstva pôdohospodárstva a rozvoja vidieka (MPRV). "Téma dvojakej kvality potravín, ktorú sme otvorili na európskej úrovni, ukázala, že má zmysel sa ozvať a spojiť sily. Príklad Slovenska nasledovala aj väčšina krajín strednej a východnej Európy a uskutočnili vlastné porovnávacie testy," skonštatovala šéfka MPRV Gabriela Matečná (nominantka SNS). Súčasne dodala, že problém s dvojakou kvalitou má už tretina členských štátov a je možné, že po budúcoročných testovaniach pribudnú ďalšie. EK aj po tlaku Slovenska uznala, že tento problém existuje a vydala usmernenie k súčasnej legislatíve. Podľa EK je na riešenie otázky dvojakej kvality výrobkov relevantných viacero právnych predpisov EÚ, a to nariadenie o všeobecných zásadách potravinového práva, nariadenie o poskytovaní informácií o potravinách spotrebiteľom a smernica o nekalých obchodných praktikách. Prvý predpis, nariadenie o všeobecných zásadách potravinového práva, má zabezpečiť, aby sa na trh EÚ umiestňovali len bezpečné potravinové výrobky a aby boli spotrebitelia presne informovaní a neboli uvádzaní do omylu, pokiaľ ide o zloženie a vlastnosti potravinových výrobkov ponúkaných na predaj. Ďalší predpis, nariadenie o poskytovaní informácií o potravinách spotrebiteľom, stanovuje pravidlá a požiadavky na označovanie, vrátane povinného poskytovania úplného zoznamu zložiek, čím sa umožní spotrebiteľom, aby boli plne informovaní o zložení potravinových výrobkov. Jednou z hlavných úloh pri postihovaní dvojakej kvality má podľa EK zohrávať smernica EÚ o nekalých obchodných praktikách, ktorá má zabezpečiť, aby spotrebitelia neboli uvádzaní do omylu ani vystavovaní agresívnemu marketingu a aby všetky tvrdenia obchodníkov v EÚ boli jednoznačné, presné a odôvodnené. Jej úlohou je umožniť spotrebiteľovi robiť informované a zmysluplné rozhodnutia. Táto horizontálna smernica sa uplatňuje na mnohé obchodné praktiky, ktoré sú takisto regulované inými všeobecne platnými právnymi predpismi EÚ alebo právnymi predpismi EÚ pre konkrétne odvetvia, napríklad pre potraviny, hračky, kozmetiku, čistiace prostriedky a iné. Smernica o nekalých obchodných praktikách zakazuje akúkoľvek obchodnú praktiku, ak obsahuje nepravdivé informácie alebo akokoľvek uvádza do omylu, alebo je spôsobilá uviesť do omylu priemerného spotrebiteľa, a to aj keď sú tie informácie vecne správne. "Za nekalú obchodnú praktiku považujeme také znaky výrobku, na základe ktorých sa bežný spotrebiteľ rozhodne vykonať nákup, ktorý by inak nevykonal," vysvetlila Matečná. Týka sa to najmä značkových výrobkov. Existencia jedného alebo niekoľkých značkových výrobkov vo všeobecnej ponuke určitej kategórie spracovaných potravinárskych výrobkov, ako sú napríklad káva, čokoláda, čaje alebo nealkoholické nápoje, ovplyvňuje väčšinu spotrebiteľov pri ich výbere. Rozhodnutie spotrebiteľa o obchodnej transakcii týkajúce sa značkového výrobku je do veľkej miery založené na jeho vnímaní, čo táto značka preňho predstavuje. "Bežný spotrebiteľ si možno značkový výrobok nekúpi, ak je presvedčený, že sa výrobok odchyľuje od výrobku, na ktorý je zvyknutý," uviedla slovenská agroministerka. Podľa EK štúdie o preukázaní vernosti značkám ukazujú, že značky fungujú v mysliach spotrebiteľov ako osvedčenie o kontrolovanej a konštantnej kvalite. Toto vysvetľuje, prečo niektorí bežní spotrebitelia očakávajú, že výrobky určitej značky majú ekvivalentnú, respektíve totožnú kvalitu kdekoľvek a kedykoľvek si ich kúpia v rámci spoločného európskeho trhu. Súčasťou usmernenia EK je tiež posúdenie potenciálne nekalých obchodných praktík v prípade značkových potravinových výrobkov.


Krištúfkovú odvolali z výboru na kontrolu vojenských tajných

Krištúfkovú odvolali

Politika beznádeje

Galko avizoval, že opoziční predsedovia výborov sa vzdajú svojich pozícií.

BRATISLAVA. Opozičnú poslankyňu Petru Krištúfkovú (Sme rodina) v stredu 73 hlasmi (137 prítomných) parlament odvolal z Osobitného kontrolného výboru na kontrolu činnosti Vojenského spravodajstva, ktorého bola členkou. Poslanci tak urobili na návrh podpredsedu SNS Antona Hrnka, ktorému prekážajú Krištúfkovej niekdajšie kontakty na mafiu. Za Krištúfkovej odvolanie hlasovali takmer všetci prítomní poslanci Smeru, proti boli len Ján Podmanický a Marek Maďarič. Kladne hlasovali aj všetci prítomní poslanci SNS, z Mosta-Híd sa zdržal len Martin Fedor. Poslanci OĽaNO nehlasovali, väčšina členov ĽSNS sa zdržala. Podpredseda SaS Ľubomír Galko predtým avizoval, že poslanci návrh nepodporia."Argument, že poslankyňa Krištúfková udržiavala nejaké styky s nejakými osobami, je farizejský. To, čo chcete urobiť, je odporná krágľovačka. SNS sa snaží týmto návrhom odvrátiť pozornosť od praktík jej nominantov," vyhlásil Galko. Zdôraznil, že Krištúfková nečelí žiadnemu trestnému oznámeniu ani stíhaniu a jej minulosť je dlhodobo známa. "Nebudem s vami polemizovať, lebo s hlúposťami sa polemizovať nedá," reagoval Hrnko, ktorý naznačuje obavy, že by Krištúfková pod nátlakom mohla teoreticky vyzrádzať tajné informácie, o ktorých sa hovorieva na rokovaní výboru. Ak ju koalícia odvolá, SaS chce začať v rámci opozície rokovania o tom, že sa všetci opoziční šéfovia parlamentných výborov vzdajú svojich postov. "Ak ma odvoláte, prežijem to," vyhlásila Krištúfková, ktorá podľa vlastných slov nemá čo skrývať. Poukázala, že Hrnko či predseda parlamentu a SNS Andrej Danko minimálne dva roky o jej minulosti vedeli a neprekážalo im to a odobrili jej členstvo vo výbore. "Teraz chcete trápne tvrdiť, že ste o mojej minulosti nepočuli? Veď pred parlamentnými voľbami to bolo prepierané v médiách," doplnila. Krištúfková zdôraznila, že prioritne chcela robiť v sociálnom výbore a pomáhať ľuďom, keďže koalícia na nich kašle. "To je podľa mňa problém. To vy by ste mali stáť tu miesto mňa, vy, ktorí okrádate ľudí," odkázala koaličným poslancom. Hrnko sa ohradil, on podľa vlastných slov nemá čo skrývať. Predseda SNS Andrej Danko označil Sme rodina za mafiánsko-policajnú stranu, ktorá vznikla neštandardne - kúpou. Tomu chce zabrániť zákonom, ktorý avizuje už mesiace, no dosiaľ ho nepredstavil. SNS podľa Kollára útočí preto, že má kollárovcov v zuboch a bojí sa únikov informácií o kauzách a nákupoch národniarov. Sme rodina aj zvyšok opozície vidia za návrhom SNS účelovosť a snahu prekryť vlastné kauzy a netransparentné nákupy. "Pán Danko, strašne vás štve, že ste sa museli roky pchať niekam a robiť 'podržtašku' a príde nejaký Kollár a urobí za minimálne náklady výsledok ako vaša strana," doplnil Peter Pčolinský zo Sme rodina. Šéfovi SNS vyčíta útoky na Krištúfkovú. "Ste strašný frajer, takto útočiť na ženu. Prečo nejdete do otvoreného politického súboja? Toto je u vás hrdo, odborne a slušne? Útočiť na ženu? Je to úbohé," povedal Pčolinský. Viacerí koaliční partneri mu podľa jeho slov povedali, že návrh na odvolanie Krištúfkovej je "absolútny nezmysel". "Ale musia, lebo vraj Danko si postavil hlavu, lebo potrebuje vrátiť úder Krajniakovi, ktorý v reportáži fínskej televízie hovoril o províziách na ministerstve obrany," doplnil Pčolinský, podľa ktorého je Dankov problém jeho ego. "Nie je nič horšie, ako keď vznikne Sme rodina," reagoval Danko a pripomenul, že Kollár pri zakladaní stranu kúpil. Opäť avizoval zákon o politických stranách. Ten by mal upraviť fungovanie politických strán, nastaviť limity na počet členov a tiež riešiť situáciu s kupovaním politických strán. Pčolinskému odkázal, že by v parlamente nesedel, keby jeho brat nebol policajt, ktorý mal pomáhať "ošetriť niektoré veci". "Urobili ste si mafiánsko-policajnú stranu. Dovolíte si povedať o províziách, o hlúpostiach, lebo viete, že sa vám tu nič nestane," hovoril ďalej Danko a pripomínal aj poslaneckú imunitu. Gábor Grendel (OĽaNO) zase pripomenul niekdajšie priznanie podpredsedu parlamentu a člena Osobitného kontrolného výboru na kontrolu činnosti Vojenského spravodajstva Martina Glváča (Smer), že sa párkrát stretol so zavraždeným bossom podsvetia Jozefom Svobodom. Miroslav Beblavý (nezaradený) dal v reakcii na to návrh na Glváčovo odvolanie z tohto výboru. "Aspoň sa to tu vyčistí," podotkol. Glváč prepojenia na mafiu odmieta. "Všetko bolo preverené a dostal som najvyššiu previerku na prísne tajné a najvyššiu previerku NATO a EÚ," vyhlásil. V reakcii uviedol, že výrok bol v neautorizovanom článku a nebol celý. Pre výrok sa podľa vlastných slov súdi s Danielom Lipšicom. Glváč uviedol, že v rozhovore odpovedal na otázku, či sa pozná so Svobodom. "Povedal som, že poznám pána Svobodu, nakoľko, keď som chodil na futbal do 'vipky' Slovanu, tak pán Svoboda sedával vo 'vipke' vedľa pána Kukana," uviedol Glváč v pléne s tým, že časť o Kukanovi nezverejnili. Podpredseda parlamentu zdôraznil, že ako minister obrany mal "najvyššiu previerku na prísne tajné a najvyššiu previerku NATO a EÚ". "Všetko bolo preverené," vyhlásil. Grendela sa zároveň spýtal, či mu neprekáža, že jeho osobný priateľ Daniel Lipšic bol na diskotéke s "nejakým pánom Trajterom". Beblavého návrh ohľadom Glváča poslanci neschválili.


Mistrík odstúpil v prospech Čaputovej, podporil ju aj prezident

Odstúpil

Favoritka

Stĺpček

Video

Šefčovičova reakcia

Komentár Kepplovej

Komentár Tkačenka

Vtipy

Čaputovej vyjadrila podporu aj opozícia.

BRATISLAVA. Prezidentský kandidát Robert Mistrík, ktorého podporujú strany SaS a Spolu, sa vzdal v prospech Zuzany Čaputovej z Progresívneho Slovenska. "Do prezidentskej kampane som vstupoval s čistými úmyslami, mojou ambíciou bolo, aby Slovensko malo slušného prezidenta," povedal na tlačovke po boku Čaputovej. Pripomenul, že od začiatku zdôrazňoval, že sa zachová zodpovedne. "Po zvážení všetkých mne dostupných informácií chcem oznámiť, že z prezidentských volieb odstupujem," povedal. Odvolal sa pri tom na prieskumy, ktoré majú vyjsť v najbližších dňoch. Čísla v nich nespresnil, ale podľa neho budú hovoriť jasnou rečou. Čaputová v nich podľa informácií SME predbehla aj kandidáta Smeru Maroša Šefčoviča. Mistrík zároveň vyjadril podporu Čaputovej. Mistríkovo rozhodnutie ocenil aj prezident Andrej Kiska a v kandidatúre tiež podporil Čaputovú. "Veľmi oceňujem postoj pána Mistríka, ktorý dnes urobil veľké rozhodnutie a odstúpil v prospech teraz už jasnej favoritky Zuzany Čaputovej," odkázal Kiska s tým, že Čaputová bude dobrou prezidentkou. Mistrík mal v posledných prieskumoch verejnej mienky mierny náskok pred Čaputovou, no jej preferencie mali rastúci trend. V sobotu ráno sa začína dvojtýždňové moratórium na zverejňovanie prieskumov, no agentúry AKO aj Focus do konca týždňa ešte zverejnia najčerstvejšie dáta. Agentúra AKO robila prieskum pre televíziu TA3 a mala by ho zverejniť v stredu večer. SaS aj strana Spolu, ktoré Mistríka podporovali, už vyjadrili podporu Čaputovej. Pridalo sa k nim aj hnutie OĽaNO. "Je to dnes jediný demokratický kandidát, za ktorým sa oplatí zjednotiť slušné Slovensko," odôvodnila strana SaS svoje rozhodnutie v stanovisku. Čaputová odkázala, že podporu všetkých si veľmi váži. Za rastom svojich preferencií vidí najmä diskusie z posledných týždňov, keď dostávala pozitívnu spätnú väzbu od ľudí. Neobáva sa, že časť konzervatívnych voličov môžu odradiť jej liberálnejšie názory, napríklad, že nie je proti adopciám detí homosexuálnymi pármi. "Máme prieskum z agentúry AKO zhruba týždeň a pol dozadu, ktorý ukázal, že by som mala šancu v druhom kole poraziť pána Šefčoviča," povedala. Na svojich výjazdoch do regiónov sa podľa vlastných slov stretáva s veľkou podporou aj od veriacich. Posledné týždne sa špekulovalo, kto z tejto dvojice odstúpi v čí prospech. V opozičných stranách SaS aj OĽaNO vyzývali na odstúpenie Čaputovú s odôvodnením, že v prieskumoch verejnej mienky má nižšie preferencie ako Mistrík. Merania agentúr AKO a Focus spred dvoch týždňov však zhodne potvrdili, že preferencie Čaputovej rastú. Focus jej nameral 14,4 percenta a Mistríkovi 17,1 percenta. V prieskume AKO bol rozdiel medzi nimi len 1,1 percenta. Čaputová už predminulý týždeň ohlásila, že odstúpiť nehodlá.


PÍŠE CHRISTOPHE LÉONZIDuch Nežnej revolúcie ako impulz pre Európu

Autor je veľvyslanec Francúzska na Slovensku Čo je to Európa? Ako sa vyjadril francúzsky prezident Emmanuel Macron na zasadnutí Európskej rady 22.-23. júna, ide predovšetkým o ambíciu zaistiť našu prosperitu a chrániť naše spoločné hodnoty, naše spoločné dobro, teda slobodu, demokraciu, sociálnu spravodlivosť, právny štát, mnohostrannosť a kultúrnu diverzitu. To všetko sme nadobudli v tvrdom boji. Vo svete, kde badáme nárast autoritárskych režimov a nášľapných mín extrémizmu a fanatizmu, má práve Európa výsadnú historickú zodpovednosť viesť boj za spoločné hodnoty. Tento boj musíme, samozrejme, zviesť spolu, inšpirujúc sa duchom Nežnej revolúcie, odvážnym bojom za slobodu a demokraciu, s čím sa boria po celé desaťročia národy strednej Európy. Napriek tomu, že Strednej Európe bol "Unesený Západ" (Kundera) sovietskym totalitarizmom, sama sa vymanila z okov a v roku 2004 sa pripojila k európskej rodine, ku ktorej odjakživa patrila. "Návrat do Európy" bol úspešný vďaka národom strednej Európy, ako aj hnutiam Solidarność, Občianske fórum a Verejnosť proti násiliu, či významným osobnostiam ako Patočka, Havel, Antall, Geremek, Kňažko alebo Budaj. Svoj podiel na "návrate do Európy" majú taktiež umelci, ktorí kedysi museli platiť daň za svoju vzburu proti cenzúre, rovnako ako občania často v hluchom avšak hrdinskom boji proti útlaku. Posolstvo týchto Európanov, slávnych, či jednoduchých, stále pevne spätých s duchovným dedičstvom Európy a s ideami osvietenstva, naberá na význame: zaväzuje nás a je základom pre budúcnosť kontinentu. V tejto súvislosti Francúzsko chce podať ruku strednej Európe a zvlášť Slovensku, ktorého smerovanie je jednoznačne proeurópske. Naša spoločná zodpovednosť je obrovská. Európa sa potrebuje vzpružiť i tým, že ukáže svoju schopnosť konkrétne odpovedať na obavy svojich občanov. Táto myšlienka zaznela už na summite v Bratislave vlani v septembri, ale teraz treba ísť ešte ďalej vďaka Európe, ktorá viac počúva a chráni svojich občanov. V hospodárskej a sociálnej oblasti treba spoločne nadviazať na kvalitatívny model hospodárskeho a sociálneho zbližovania ktorý bude navyše založený na inováciách a znalostiach. Musíme zreformovať náš súčasný model poznačený nadmernou dereguláciou a premršteným prefinancovávaním, ktoré oslabujú našu spoločnosť, živia sociálny damping, dokonca spôsobujú frustráciu, či napätie v európskych národoch. Eurozónu, vnútorný motor transformácie európskeho hospodárskeho a sociálneho modelu, je potrebné dokončiť, aby sme dosiahli zvýšenú hospodársku, sociálnu a daňovú integráciu medzi našimi ekonomikami a našimi krajinami. Francúzsko vie, že môže počítať so Slovenskom, ako jediným členom eurozóny z V4, pri posilňovaní našej hospodárskej a menovej únie. V tomto nepredvídateľnom a nebezpečnom svete, Európa chrániaca svojich občanov, musí prijať skutočnú spoločnú obrannú a bezpečnostnú politiku, aby aj naďalej prispievala k mieru a stabilite vo svojom susedstve ako aj vo svete. Musí byť ešte účinnejšia a iniciatívne a solidárne čeliť migračným tlakom. Francúzsko, aby sa znovu stalo motorom obnovy starého kontinentu, je odhodlané posilniť svoju ekonomiku a svoju spoločnosť zavedením potrebných reforiem, aby mohlo plniť svoje európske záväzky, zvýšiť pružnosť firiem, vytvoriť väčší počet pracovných miest, lepšie chrániť zamestnancov a viacej školiť tých, ktorí to potrebujú. To je základným predpokladom pre oživenie francúzsko-nemeckého motora, ktorý sa musí obnoviť v duchu vizionárskej spolupráce Françoisa Mitterranda a Helmuta Kohla, ktorých si EÚ pripomenie 1. júla. V tomto veľkom projekte obnovy EÚ hrá stredná Európa kľúčovú úlohu. Najmä Slovensko, ako európska syntéza v srdci starého kontinentu, má historickú šancu byť určujúcim impulzom pre oživenie európskeho projektu. Sme presvedčení, že spoločne vo vnútri eurozóny, v širšom ponímaní v rámci únie, môžeme vybudovať silnejšiu Európu, to znamená samostatnú Európu, ktorá sa riadi sama a ktorá je garantom svojej vlastnej bezpečnosti. To je jediný spôsob, ako môže Európa aj naďalej šíriť hlasno a jasne svoj univerzálny hlas, posolstvo, že sme si prešli spoločnou tragickou históriou, z ktorej sme sa poučili. Je to hlas slobody hrdinov Nežnej revolúcie, ktorý nikto nedokázal umlčať; hlas osvietencov a humanistického rozumu, ktorý by mal prevážiť nad iracionálnymi vášňami. Iba takýmto spôsobom bude môcť Európa obhájiť svoju podstatu v spoločných hodnotách, bez ktorých neexistuje pre náš kontinent žiadna trvalo udržateľná a prijateľná budúcnosť.


Trolejbusy na Dolné hony nebudú do nedele pre opravu cesty premávať

Náhradná autobusová linka X71 bude premávať na všetkých zastávkach liniek 201 a 202

BRATISLAVA. Oprava asfaltu na križovatke Ulica svornosti - Popradská v Bratislave skomplikovala v stredu dopravu v meste. Magistrát priznal, že hoci sa stavebné práce mali začať v stredu v noci a trvať do nedele 1. septembra večera, vzhľadom na nepriaznivú víkendovú predpoveď počasia začal zhotoviteľ bez súhlasu mesta stavebné práce skôr, a to v čase rannej dopravnej špičky. Obmedzenie dopravy skomplikovalo dopravnú situáciu v tejto časti Bratislavy, a preto magistrát pristúpil k dočasnému pozastaveniu stavby. Práce na vozovke na Ulici svornosti sa realizujú už dlhší čas. Mesto tu zriaďuje bus pruh, ktorý má prispieť k plynulejšej a rýchlejšej MHD v tomto úseku. Súčasťou prác je aj oprava asfaltového povrchu vozovky na spomínanej križovatke Ulica svornosti-Popradská. Magistrát vodičov varuje, že dopravné obmedzenia súvisiace s preasfaltovaním stredu križovatky budú rozsiahle, a neodporúča preto až do nedele večera používať na cestu do centra mesta Gagarinovu, ale Slovnaftskú ulicu. "Cieľom prestavby križovatky je okrem samotného skvalitnenia povrchu vozovky a obnovy dopravného značenia na nej najmä zlepšenie preferencie MHD, ktorá pomôže skrátiť cestu verejnou dopravou do Vrakune a Podunajských Biskupíc," tvrdí mesto. Do nedele bude pre práce aj vylúčená premávka trolejbusov na Dolné hony. Linky 201 a 202 budú premávať len po zastávku cintorín Vrakuňa, kde bude zriadené výstupište pred cintorínom. Náhradná autobusová linka X71 bude premávať s trasou cintorín Vrakuňa - Čiližská a autobusy budú zastavovať na všetkých zastávkach liniek 201 a 202.


Zisk Ryanairu je najhorší za posledné roky. Firma nevylučuje, že bude horšie

Firmu ovplyvnili problémy Boeingu aj brexit.

DUBLIN. Írska nízkonákladová letecká spoločnosť Ryanair zaznamenala za minulý obchodný rok najnižší zisk za posledné štyri roky a nevylúčila, že v tomto roku môže byť zisk ešte nižší. Dôvodom je viacero nepriaznivých faktorov, ktorým aerolínie musia čeliť, medzi nimi odchod Británie z Európskej únie a odklad dodávok lietadiel 737 MAX od Boeingu. Najväčšie nízkonákladové aerolínie v Európe dosiahli za obchodný rok 2018/2019 (skončil sa v marci) čistý zisk 1,02 miliardy eur. Oproti predchádzajúcemu roku to znamená pokles o 29,7 percenta. Do výsledkov nie je započítaná strata spojená s prevzatím Laudamotion. Výsledok tak mierne zaostal za očakávaniami analytikov, ktorí počítali s čistým ziskom na úrovni 1,03 miliardy eur. Po započítaní strát spojených s prevzatím Laudamotion, čo Ryanair dokončil v decembri, zaznamenala spoločnosť čistý zisk 885 miliónov eur. Ryanair zároveň oznámil, že odklad dodávok lietadiel 737 MAX od Boeingu, ktoré boli v marci tohto roka uzemnené po dvoch tragických haváriách tohto typu stroja, prinútil firmu znížiť v roku 2019/2020 prepravnú kapacitu zhruba o milión cestujúcich. Spoločnosť je jedným z najväčších zákazníkov Boeingu pre lietadlá 737 MAX. Tie boli v marci stiahnuté z oblohy potom, ako najskôr v októbri 2018 v Indonézii a následne v marci tohto roka v Etiópii lietadlá tohto typu havarovali. K haváriám pravdepodobne prispel stabilizačný systém MCAS, pričom Boeing v týchto dňoch uviedol, že problémy s ním spojené už vyriešil. Ryanair mal dostať päť lietadiel 737 MAX medzi aprílom a júnom a ďalších 42 do marca 2020. Finančný riaditeľ Ryanairu Neil Sorahan uviedol, že prvú dodávku týchto strojov očakávajú v októbri. Zároveň dodal, že aerolínie budú s Boeingom rokovať o určitej kompenzácii. Spoločnosť zároveň oznámila, že vzhľadom na nepriaznivé faktory môže byť zisk oproti roku 2018/2019 tento rok nižší. V obchodnom roku do konca marca 2020 predpokladá čistý zisk (vrátane Laudamotion) od 750 miliónov do 950 miliónov eur.


Iniciatíva Za slušné Slovensko zvoláva ďalší protest, kritizuje Druckera

Zhromaždenie v Bratislave sa uskutoční vo štvrtok 5. apríla.

BRATISLAVA. Iniciatíva Postavme sa za Slušné Slovensko zvoláva zhromaždenie na štvrtok 5. apríla o 17. hodine na Námestie SNP v Bratislave. V piatok je už námestie obsadené. Dôvodom je nespokojnosť s krokmi novej vlády Petra Pellegriniho a špeciálne nového ministra vnútra pána Druckera. Po dohode s organizátormi z ostatných slovenských krajov sa spoločne rozhodli, že iniciatíva Za slušné Slovensko zvoláva opätovne verejné zhromaždenia. V ostatných mestách budú zhromaždenia, pochody alebo ďalšie aktivity vo štvrtok alebo piatok, podľa kapacít. „Pán Drucker tvrdí, že potrebuje čas na rozhodnutie o novom policajnom prezidentovi. Ak politici boli schopní vytvoriť novú vládu za dva dni, tak nerozumieme výhovorke pána Druckera, že nevie nájsť nového policajného prezidenta v radoch slušných policajtov, a to v priebehu pár dní," napísali organizátori na Facebooku.  "Vo štvrtok 5. apríla uplynie 10 dní od vyslovenia dôvery vláde a napriek tomu nevidíme jasný signál, že nová vláda to myslí so snahou o obnovenie dôvery vážne, miesto toho počúvame o potrebe zorientovať sa v tom, čo je nám všetkým jasné," konštatujú. Organizátori hovoria, že "ak sa chce Drucker naozaj snažiť o obnovenie dôvery verejnosti v nezávislé vyšetrovanie vraždy Jána a Martiny, ako aj káuz, na ktoré Ján poukázal, tak odvolanie pána Gašpara, jasné systémové zmeny v policajnej inšpekcii a odpolitizovanie vedenia polície sú prvé nevyhnutné kroky, aby sa vôbec mohol uchádzať o dôveru verejnosti." Dôvodom, prečo bude v Bratislave zhromaždenie netradične vo štvrtok, podľa organizátorov je to, že v piatok je Námestie SNP obsadené. "V ostatných mestách budú zhromaždenia, pochody alebo ďalšie aktivity vo štvrtok alebo v piatok, podľa kapacít a ohlásenia organizátorov z konkrétnych miest," dodávajú predstavitelia iniciatívy Za slušné Slovensko.


V Toronte prehrali favoritky, debakle pre Kerberovú a Venus

TORONTO. Až dve české tenistky sa predstavia vo štvrťfinále dvojhry na prestížnom turnaji WTA Premier 5 Rogers Cup na tvrdom povrchu v kanadskom Toronte. Svetová jednotka Karolína Plíšková mala uľahčenú prácu, keďže japonská súperka Naomi Osaková jej v osemfinále skrečovala za stavu 6:2, 6:7 (4), 1:0 z pohľadu 25-ročnej Češky. Oficiálnym dôvodom odstúpenia 19-ročnej talentovanej Japonky (50. v rebríčku WTA) boli problémy s brušným svalstvom. Postúpila aj Lucie Šafářová, ktorá v súboji ľaváčok vyradila Rusku Jekaterinu Makarovovú 6:3, 6:7 (3), 6:2. Makarovová pred pár dňami zdvihla nad hlavu víťaznú trofej vo Washingtone, ale v Toronte bude v osmičke najlepších chýbať. Súperkou Šafářovej vo štvrťfinále bude Američanka Sloane Stephensová, tá si hladko poradila s bývalou svetovou jednotkou Nemkou Angelique Kerberovou (3.) 6:2, 6:2. Ešte väčší debakel utŕžila ďalšia niekdajšia líderka svetového renkingu Venus Williamsová (9.). Ukrajinke Eline Svitolinovej podľahla 2:6, 1:6. Tridsaťsedemročná Američanka, finalistka nedávneho Wimbledonu, urobila až 21 nevynútených chýb popri 5 víťazných úderoch. "Keď sa Venus stala profesionálkou v roku 1994, ja som sa narodila. Tento zápas bol pre mňa privilégiom, že som vôbec proti nej mohla nastúpiť. Snažila som sa byť maximálne koncentrovaná a brala to loptičku po loptičke. Som rada, že mi to vydržalo až do konca a zvíťazila som vo dvoch setoch," prezradila svetová päťka Svitolinová, členka trnavskej EMPIRE Tennis Academy, na webe WTA. Karolína Plíšková (ČR-1) - Naomi Osaková (Jap.) 6:2, 6:7 (4), 1:0 - skreč, Osaková odstúpila Simona Halepová (Rum.-2) - Barbora Strýcová (ČR) 6:1, 6:0 Sloane Stephensová (USA) - Angelique Kerberová (Nem.-3) 6:2, 6:2 Garbine Muguruzová-Blancová (Šp.-4) - Ashleigh Bartyová (Aus.) 6:0, 3:6, 6:2 Elina Svitolinová (Ukr.-5) - Venus Williamsová (USA-9) 6:2, 6:1 Caroline Wozniacka (Dán.-6) - Agnieszka Radwanská (Poľ.-10) 6:3, 6:1 Lucie Šafářová (ČR) - Jekaterina Makarovová (Rus.) 6:3, 6:7 (3), 6:2 Caroline Garciová (Fr.) - Catherine Bellisová (USA) 6:4, 6:2


Demonštranti v Hongkongu zablokovali cestu pred parlamentom

Aktivisti žiadajú odstúpenie šéfky hongkonskej administratívy Carrie Lamove.

HONGKONG. Stovky protivládnych demonštrantov zablokovali v piatok diaľnicu pred miestnym parlamentom. Aktivisti žiadajú odstúpenie šéfky hongkonskej administratívy Carrie Lamovej, ktorá je pročínskou političkou. Informovala o tom agentúra AFP. Prevažne v čiernom oblečení demonštranti doslova zaplavili hlavnú tepnu, ktorá prechádza mestskou obchodnou štvrťou a pokrikovali heslá namierené proti vláde. Protesty v Hongkongu vypukli po tom, ako sa vláda snažila presadiť zákon umožňujúci vydávanie osôb podozrivých zo spáchania trestného činu do krajín, s ktorými nemá Hongkong uzavreté dohody o extradícii, vrátane pevninskej Číny. Lamová sa ešte v utorok ospravedlnila za politickú krízu a nepokoje vyvolané návrhom zákona. Prodemokratickí aktivisti však Lamovej ospravedlnenie odmietli. Požadujú jej odstúpenie z funkcie, ako aj definitívne stiahnutie spornej legislatívy. Lamová už predtým uviedla, že proces schvaľovania návrhu o extradícii pozastavuje na neurčito, pričom neskôr vyhlásila, že nebude obnovovať prácu na tomto návrhu, kým nebude môcť byť urobený "dobre". V nedeľu pochodovali ulicami Hongkongu na protest proti spornému návrhu zákona takmer dva milióny ľudí. Uviedli to organizátori protestu, podľa ktorých išlo o najväčšiu demonštráciu od roku 1997, keď sa Hongkong vrátil pod správu Číny.


Mönchengladbach vyhral o tri góly a dostal sa pred Bayern na druhé miesto

Piatkové výsledky

Sobotňajšie výsledky

Bayern doma zaváhal

Nedeľňajšie výsledky

Borussia si bez problémov poradila s Düsseldorfom.

BERLÍN. Futbalisti Borussie Mönchengladbach zdolali Düsseldorf jednoznačne 3:0 v nedeľňajšom stretnutí 10. kola najvyššej súťaže I. bundesligy 2018/2019. Na góly si diváci museli počkať až do druhého polčasu, v ktorom dvakrát skóroval Thorgan Hazard a jeden presný zásah zaznamenal Jonas Hofmann. Vďaka zisku troch bodov sa tím, v ktorom pôsobí aj Slovák László Bénes, vyšvihol v tabuľke na druhé miesto pred mníchovský Bayern. Na lídra Borussiu Dortmund strácajú oba tímy štyri body. Düsseldorfu patrí naďalej 17. miesto so ziskom piatich bodov. Mainz - Brémy 2:1 (1:0)Góly: 25. Mateta, 51. Gbamin - 78. Pizarro Mönchengladbach - Düsseldorf 3:0 (0:0)Góly: 48. a 82. T. Hazard (prvý z pok. kopu), 67. Hofmann/László Bénes (Mönchengladbach) do zápasu nezasiahol/


Nehodu autobusu v Bulharsku neprežilo 16 ľudí

SOFIA. Šestnásť obetí na životoch a 18 zranených si v sobotu vyžiadala nehoda turistického autobusu v Bulharsku. Podľa ministerstva zdravotníctva k nehode došlo v sobotu o 17.10 h SELČ neďaleko mesta Svoge vzdialeného asi 20 kilometrov severne od Sofie. Agentúra AP citovala starostu mestečka Božurište, ležiaceho severne od Sofie, ktorý uviedol, že všetci cestujúci v autobuse sú rodáci z jeho obce. Podľa televízie bTV v autobuse cestovali ľudia z dediny Svetovračene severne od Sofie, ktorí sa vracali domov zo zájazdu do kláštora. Už skôr informoval riaditeľ tlačového odboru ministerstva zahraničných vecí Igor Skoček, že medzi obeťami by nemali byť Slováci. Autobus zo zatiaľ nezistených príčin zišiel z kľukatej cesty, prevrátil sa a zošmykol sa asi 20 metrov po zráze na nižšie položenú vozovku. Predtým však ešte nabúral do štyroch osobných áut, dodala polícia. Na miesto nehody bolo vyslaných vyše 20 sanitiek. Väčšinu zranených previezli do viacerých nemocníc v Sofii. V ohrození života zostáva päť ľudí. Polícia spresnila, že 13 ľudí zomrelo priamo na mieste, medzi nimi aj 13-ročný chlapec. Traja ďalší cestujúci podľahli svojim zraneniam po prevoze do nemocnice. Bulharský prezident Rumen Radev v dôsledku tragickej nehody zrušil svoj naplánovaný program a premiér Bojko Borisov oznámil, že 27. august bude v Bulharsku dňom štátneho smútku za obete nešťastia. Bulharsko je považnované za najchudobnejší štát EÚ so zle udržiavanými cestami, po ktorých jazdia zastarané vozidlá. Pri dopravných nehodách v Bulharsku ročne zomrie v priemere asi tisíc ľudí. Posledná závažná nehoda autobusu sa v Bulharsku odohrala v apríli - na diaľnici pri Sofii vtedy zahynulo šesť ľudí a ďalších asi 20 bolo zranených.


Militanti zabili vojakov pri útoku na základňu v Burkina Faso

Vládne ozbrojené sily pri útoku zabili 21 džihádistov.

OUAGADOUGOU. V Burkine Faso zomrelo päť žandárov a traja utrpeli zranenia po tom, čo sa džihádisti pomstili za protiteroristické operácie, pri ktorých bezpečnostné zložky tento týždeň zabili 146 militantov. Veliteľ tamojších ozbrojených síl Moise Minoungou informoval, že militanti zaútočili v utorok večer na vojenskú základňu v Oursi. Ozbrojené sily pri útoku zabili 21 džihádistov. Minoungou zároveň vyzval obyvateľov Burkiny Faso, aby naďalej pokračovali v spolupráci s bezpečnostnými zložkami v boji proti narastajúcej prítomnosti džihádistov v krajine. Islamskí extrémisti zvýšili v ostatných mesiacoch počet útokov v nepokojnom regióne Sahel na severe krajiny. V regióne platí výnimočný stav. Burkina Faso je členom protiteroristickej jednotky G5 Sahel, v ktorej sú okrem nej aj Čad, Mali, Mauritánia a Niger.


Ladislav a Eva Škantárovci: Posielali sme si zaľúbené listy

Olympijský víťaz vo vodnom slalome nás nechal nahliadnuť do súkromia. Spolu s manželkou prezradili, čím všetkým už prešla ich láska.

Zoznámili ste sa vraj v loďke. Môžete to trochu priblížiť? Ladislav: To bolo úplne ako z telenovely. V roku 2006 sme mali s Peťom jednu z najťažších sezón, keď sme sa nedostali do reprezentácie, a keďže sme mali viac času a boli sme doma, tak sme si dorábali školu. Eva: My sme totiž obidvaja chodili na fakultu telesnej výchovy a športu. Ladislav: Išli sme na turistický kurz, bolo nás tam viac chlapcov... Eva: Tri dievčatá na celom kurze. No a boli sme rozdelení na dve polovice a ja som ostala ako jediná baba v tej druhej polke. Ladislav: Na brehu boli päťdesiatkilové kanojky. Dali nám rozchod, že sa máme rozdeliť do dvojíc. Všetci sa popárovali, akurát ja som stál pri Evke a hovorím jej: Keď chceš, tak ťa môžem zobrať. A ona že: Dobre. Mykla plecom. Sadol som si dozadu, ju som dal dopredu, aby som mal dobrý výhľad. Už od prvých záberov som videl, že: Fíha, to je určite športovkyňa! No nedali sme sa hneď dokopy, lebo som mal vtedy priateľku. Eva: Preto to ani nemohla byť láska na prvý pohľad, vedela som, že má vzťah. Ladislav: Ale potom sa to vyvrbilo úplne v skratke. Rozišiel som sa s priateľkou, Evka išla do Španielska a ja som šiel za ňou. Eva: Mala som spravený animátorský kurz a odcestovala som na tri mesiace na Menorcu. To bolo tesne po našom turistickom kurze. Ladislav: Hneď po ňom. Potom sme tu v Čunove mali veľké preteky, kde som trávil dosť času. A zrazu to prišlo: potreboval som si oddýchnuť, tak si hovorím - idem na Menorcu. No a tam sme sa stretli a už bola ruka v rukáve. Stretli ste sa tam náhodou? Eva: Nie, cielene prišiel za mnou. Ladislav: Boli sme v kontakte. A na Menorce to pekne prišlo: západ slnka, prvá pusa... Eva: Pri šume mora. Ladislav: Bolo to krásne, naozaj. Pri pádlovaní ste si tiež tak dobre rozumeli? Ladislav: Bol som veľmi prekvapený, lebo ten šport je naozaj náročný. Keď si prvý raz sadne do lode niekto, kto nikdy nedržal pádlo v ruke, treba ho korigovať. Evka dostala iba inštruktáž na brehu a bolo vidno, že keď to pádlo zasadila, malo ťah. Keby skôr začala s týmto športom, určite by v ňom bola dobrá. Evka, predtým ste sa kanoistike nevenovali? Eva: Bola som na FTVŠ, lebo som mala veľmi blízky vzťah k športu. Skoro jedenásť rokov som trénovala džudo. To je tiež dosť silový, nie veľmi ženský šport. Na škole som mala kombináciu so slovenským jazykom – išlo o medzifakultné štúdium, slovenčinu som študovala na filozofickej fakulte, kde to bolo o dosť náročnejšie. Takže som so športom postupne skončila. Ale vždy som mala vzťah k pohybu, k akémukoľvek. Bavil ma beh, korčule, turistika a aerobik. Chceli ste byť učiteľkou? Eva: Neviem, prišlo to tak spontánne, ale som tomu rada. Hneď po škole som začala učiť na gymnáziu v Bratislave. Na materskú som išla odtiaľ, to bolo moje jediné pôsobisko. Učila som to, čo som študovala, teda slovenský jazyk a telesnú výchovu. Koľko rokov ste už spolu? Ladislav: Desať rokov, už pomaly jedenásty. To už sa asi dobre poznáte. Mohli by ste sa navzájom charakterizovať? Ladislav: Začni ty. Eva: No, Aťo je veľmi citlivý chlap. Veľmi. Podľa mňa. Nie že podľa mňa, je to naozaj tak, viem to. A je veľmi tvrdohlavý, lebo to sa navzájom nevylučuje. Veľakrát sa ho snažím brzdiť, aby nehovoril na všetko áno, musí sa naučiť na niektoré požiadavky ľudí povedať aj nie. Lebo to ide niekedy na úkor jeho času, nášho času a času rodiny. Je veľmi dobrosrdečný k ostatným. Majú to v rodine, pochádza zo štyroch súrodencov. To ich naučili rodičia. Aj keď – vy tiež nevyzeráte ako človek, ktorý vie povedať nie. Ladislav: No práve, ja by som Evku tiež charakterizoval tak, že je veľmi citlivá. My sme na tom rovnako. Eva: Vieme veci veľmi prežívať a niekedy je to zlé. Ladislav: Vie byť totiž tvrdohlavá. Eva: Som narodená v znamení barana. Ladislav: Evka vie zhodnotiť situáciu a povedať priamo do očí, ako to je - ja mám s tým trošku problém. Ale, dobre som sa oženil, čo by som chcel viac? Prídem domov, kde je navarené, upratané. A čo je dôležité, žena ma chápe ako športovca. Lebo život so športovcom nie je jednoduchý, či je v kalendári sviatok, alebo víkend, keď sú raz naplánované preteky alebo tréningy, nedá sa nič robiť. Celá rodina sa prispôsobuje viac-menej mne. Eva: Lenže musím povedať, že to nie je úplne jednoduché, že by som to prijala s úsmevom na perách - to by bola naivná predstava. Všetko akceptujem, ale prídu chvíľky, keď si poviem: Dofrasa, prečo sme tu zase samy? Kde je ten náš tato? V živote by som mu nedala ultimátum typu: šport alebo rodina, lebo viem, že to je absolútny nezmysel. Lenže, na druhej strane to vie občas zamrzieť. Chceli by sme napríklad tráviť spolu víkendy. Dcéra Evička je už väčšia, teraz je to už super, lebo si vieme program lepšie zariadiť. Horšie to bolo, keď bola menšia a najhoršie, keď som ju ešte vôbec nemala. Vtedy som sa zavalila prácou a robila si program s rodinou alebo s kamoškami, máme skvelú partiu z vysokej. Ladislav: Minulý rok bol extrémne náročný, mali sme pred olympiádou. S Peťom sme vždy odchádzali na jar na prípravu do Austrálie, na päť týždňov, vrátili sme sa domov na štyri dni a odchádzali zase na tri týždne do Ria. Hovoril som, že: Evi, ešte do olympiády vydrž, potom už to bude oukej. No a opak bol pravda. Ako vyzerá bežný deň v rodine olympijského víťaza? Eva: Je trochu iný ako v rodinách, kde tatko chodieva do práce a má presne stanovený pracovný čas. Som teraz s Evičkou na rodičovskej dovolenke, bude mať už dva roky, tak vstávame spolu, máme spoločný budíček. Dcérka vás budí? Eva: Áno a je to naozaj úplne úžasné budenie s pusinkou na ústa. Povie dobré ráno a už sa nás dokonca pýta: Ako si sa vyspinkala, mamička, ako si sa vyspinkal tatíčko? Raňajkujeme spolu a Aťko ide zväčša po raňajkách na prvý tréning. Ak nemá v Bratislave nejaké vybavovačky, tak sa vracia na obed späť. Ja chodievam s Evičkou dopoludnia von, pripravujeme si obed, už mi aj pomáha. Potom ide spinkať a v čase, keď ona oddychuje, Aťko odchádza na druhý tréning. V lete trávi doma omnoho viac času, pretože tréningy má aj priamo v Čunove, kde sa dostane raz-dva-tri na bicykli alebo autom. No a poobedie máme sami pre seba. Veľa času trávime na prechádzkach, u nás doma okolo Rajky je veľmi pekne, je tu čo robiť. Domáce práce si delíte alebo manžel nemá čas? Eva: Aťo je úplne úžasný, čo sa tohto týka, miluje domáce práce súvisiace s bielizňou, napríklad jej triedenie, ja v tom nie som až taký poctivec. Perie, vie si to aj vyvesiť. Teraz nám cez zimu trochu pomáha sušička. Ladislav: Ale to mám tiež rád, dať bielizeň vysušiť, vybrať ju. Eva: Všetko, okrem žehlenia, to už by bolo asi veľa. Ladislav: Vysávanie už nie je vec, ktorú by som úplne vyhľadával, ale nemám s tým problém. Mám rád aj varenie, veľmi ma to baví. Síce väčšinou poviem Evke: Evi, dochuť to - lebo ja mám taký svoj štýl dochutenia... Eva: Ale teraz veľmi poľavil, čo sa varenia týka. Ladislav: Mal som toho veľa. No včera som robil koláč, parádny. Ako trávite voľný čas? Vraj máte radi detektívky. Ladislav: Áno, mám rád detektívky, ale aj slovenskú beletriu. Eva: Aj Pišťanka začal čítať. Ladislav: Môj obľúbený autor je Boris Filan. Od neho mám naozaj všetky knihy, to sú pre mňa fakt oddychovky, dá sa na tom dobre zasmiať a veľmi mi pasuje jeho štýl. Eva: No musím vám povedať, že Aťo predtým, keď sme sa nepoznali, nečítal takmer vôbec. Ako budúca slovenčinárka ste naňho zapôsobili? Eva: A viete čím? Povinným čítaním zo strednej. Prvá kniha, ktorú som mu podsunula, bola tuším Na západe nič nové. Takýmito dielami som ho pritiahla. Ladislav: Ešte som zabudol spomenúť, že relaxujem nielen s knihami, ale som aj vášnivý rybár. Popri živote so športovcom je možno ešte ťažšie žiť s rybárom. Nechodím na ryby často, ale vždy ma pichne pri srdci, keď si na to spomeniem. Ako sa zvyknete zabávať? Chodievate počas fašiangov na plesy? Ladislav: Tento rok sme boli prvýkrát na plese v opere. Odkedy bola Evka tehotná, neboli sme nikde, na žiadnej spoločenskej udalosti. Toto bola príležitosť odpútať sa prvýkrát od malej. Evka ju ešte dojčí, tak je to pre nás náročné. Je Valentín. Čo by ste odporučili tým, ktorí chcú, aby im láska vydržala? Ladislav: Ja by som povedal... Eva: Asi ti skočím do reči: Odkedy sme sa dali dokopy, na Valentína spolu nebývame. Aťko práve v tom čase odchádza do Austrálie. Jedenásteho februára má narodeniny, štrnásteho je Valentín a osemnásteho má narodeniny naša Evička. Posolstvo tohto sviatku je síce krásne, ale odporučila by som, aby si ľudia robili Valentína častejšie do roka. Ladislav: A ja by som im odporučil, aby sa častejšie vracali v čase do chvíľ, keď sa spoznali. Myslím si, že to je celkom dobrý liek, aby zabudli na starosti a nezhody. Eva: Eufória je na začiatku vzťahu silná, a je len na ľuďoch, kedy dovolia, aby ochabla. Písali ste si zaľúbené listy? Eva: No samozrejme! Normálne listy, nie e-maily? Eva: Áno, pretože som vtedy bola v zahraničí, na Menorce, tak sme si posielali skutočné listy. To sa dnes už nerobí, že? Ladislav: Vtedy ešte internet nebol taký bežný, nemal k nemu každý prístup. Takže máte svoje listy niekde odložené? Eva: Máme, aj ovoňavkované. Ladislav Škantár (33) sa narodil v Kežmarku, vyrástol v Spišskej Starej Vsi, vyštudoval Fakultu telesnej výchovy a športu Univerzity Komenského v Bratislave. S bratrancom Petrom Škantárom (34) súťaží vo vodnom slalome. Na letných olympijských hrách v roku 2016 v Riu de Janeiro získali spoločne zlatú medailu, sú čerstvými držiteľmi Krištáľového krídla. Eva Škantárová (32) sa narodila v Gelnici, vyštudovala telesnú výchovu a slovenský jazyk, pôsobí ako učiteľka slovenského jazyka a zástupkyňa na súkromnom bilingválnom gymnáziu, toho času je na materskej dovolenke s dvojročnou dcérkou Evičkou. Vizáž a styling: Barbora Yurkovic


Gréci zadržali na Kréte sedemdesiat migrantov

Do Grécka začína z Turecka prúdiť čoraz viac utečentov.

NIKÓZIA. Grécke úrady na ostrove Kréta zadržali 70 migrantov, ktorí sa na jachte dostali do gréckych vôd. V skupine, ktorú na troch plavidlách pobrežnej stráže previezli do prístavu v meste Kissamos, bolo aj 20 detí. Grécko v uplynulých mesiacoch čoraz častejšie bojuje s príchodom utečencov, a to najmä na ostrovoch a hranici s Tureckom. Situácia takisto núti vládu otvoriť nové tábory pre migrantov, keďže tie súčasné sú už preplnené.


Klein ovládol turnaj v egyptskom Sharme, vo finále stratil iba päť gemov

SHARM EL SHEIKH. Slovenský tenista Lukáš Klein vyhral turnaj ITF World Tennis Tour v egyptskom meste Sharm El Sheikh. Mladý 21-ročný Slovák v pozícii turnajovej dvojky zdolal vo finále tretieho nasadeného Poliaka Daniela Michalskiho 6:2, 6:3. Lukáš Klein (SR-2) - Daniel Michalski (Poľ.-3) 6:2, 6:3


Princezná Charlotte začala chodiť do škôlky v Londýne

Kensingtonský palác zverejnil dve nové fotografie princeznej.

LONDÝN. Britská princezná Charlotte začala od pondelka navštevovať londýnsku materskú školu Willcocks. Kensingtonský palác pri tejto príležitosti zverejnil dve nové fotografie princeznej, ktoré spravila jej matka, vojvodkyňa Catherine. Dvojročná princezná bude do škôlky chodiť každý deň ako ostatné deti. Zástupcovia predškolského zariadenia už vopred uviedli, že sa na princeznú veľmi tešia.Dcéra princa Williama a jeho manželky Catherine oslávi 2. mája tretie narodeniny. Charlotte Elizabeth Diana je štvrtou v poradovníku čakateľov na trón. Pred ňou sú jej starý otec, princ Charles, jeho syn William a jej starší brat, princ George.


K dôchodku si privyrába každý piaty penzista

BRATISLAVA. Počet ľudí, ktorí sú aj v dôchodkovom veku aktívni a pracujú, narastá. Ako informoval hovorca Sociálnej poisťovne Peter Višváder, ku koncu minulého mesiaca si popri penzii privyrábalo 257,7 tisíca dôchodcov. Je to o takmer 12 tisíc viac ako v auguste minulého roka. "Podobný nárast počtu pracujúcich dôchodcov Sociálna poisťovňa medziročne zaznamenala aj v minulom roku, keď v auguste pracovalo takmer 246 tisíc dôchodcov a v auguste 2017 to bolo 233,8 tisíc dôchodcov," uviedol hovorca Sociálnej poisťovne. Ku koncu minulého mesiaca pritom poisťovňa evidovala celkovo 1 milión 329 tisíc starobných, predčasných starobných a invalidných dôchodcov. Popri dôchodku tak pracuje každý piaty poberateľ jednej z týchto penzií. Z 257,7 tisíca pracujúcich dôchodcov bolo v auguste tohto roka 152,5 tisíca starobných dôchodcov, 1,7 tisíca predčasných starobných dôchodcov a 103,5 tisíca invalidných dôchodcov. Pracovať môžu poberatelia starobného dôchodku, predčasného starobného dôchodku s maximálnym ročným príjmom 2 400 eur a poberatelia invalidného dôchodku. Dôchodca, ktorý si privyrába na dohodu a jeho príjem je do 200 eur mesačne, je zvýhodnený, keďže sa na tento príjem z dohody nevzťahujú žiadne odvody na sociálne poistenie.


Pozrite si reportáž talianskej novinárky o vyšetrovaní vraždy Jána Kuciaka (video)

Pozrite si reportáž

Rozhovor s novinárkou

Zverejnili zábery

Komentár

V piatok talianska verejnoprávna televízia RAI Uno odvysielala reportáž o vražde Jána Kuciaka. Pozrite si ju celú aj so slovenskými titulkami. V reportáži televízia zverejnila aj exkluzívne fotografie, ktoré dokazujú, že Kuciaka špehovali a stopovali s teleobjektívom počas jeho každodenného život. Reportáž nakrútila talianska investigatívna novinárka Maria Grazia Mazzola.


Prsníky sa u nás dajú vyšetriť už trojrozmerne

Vyšetrenie na trojrozmernom ultrazvuku, ktorý je prvým na Slovensku trvá do ôsmich minút a ženu nebolí.

BRATISLAVA. Veľké robotické rameno zafixuje prsník ženy a v trojrozmemernom obraze presne lokalizuje a zobrazí na monitore miesto chorobného nálezu. Ide o prvý ultrazvuk na Slovensku s trojrozmernou diagnostikou, ktorý v týchto dňoch dostal Onkologický ústav sv. Alžbety v Bratislave. Prístroj pomôže hlavne pri diagnostike rakoviny prsníka, ktorá je najrozšírenejším onkologickým ochorením u žien na Slovensku a má rastúcu tendenciu. Ročne je diagnostikovaných vyše 2500 nových prípadov. Ultrazvuk Acuson S2000 Touch Control 3D HD ABVS od firmy Siemens v hodnote vyše 189-tisíc eur onkologickému ústavu zafinancoval Siemens s Nadáciou Volkswagen. Vyšetrenie na ňom je hradené zdravotnou poisťovňou. "Robotické rameno je pohyblivé všetkými smermi," vysvetľuje Viera Lehotská, prednostka II. Radiologickej kliniky onkologického ústavu. "Priloží sa na povrch tela pacientky a zafixuje sa, pritlačí a spustí sa skener." Vyšetrenie ženu podľa Lehotskej nebolí. "Žena v podstate cíti len tlak, ktorý je automaticky regulovaný robotickým ramenom tak, aby zabezpečil dobrý kontakt s povrchom prsníka, ale aby nebol bolestivý." Výhodou tohto zariadenia je podľa nej, že jeho skener mapuje objem prsnej žľazy v jeho vertikálnej rovine, "čo žiaden iný prístroj nedokáže". Ultrazvuk tiež nasníma prsník v rôznych rovinách, "čo veľmi významne uľahčuje orientáciu o veľkosti, umiestnenia a charaktere ložiska v prsníku," vraví prednostka. Zariadenie má podľa nej vysokú spoľahlivosť, ktorá sa pri negatívnom náleze blíži k 100 percentám. Vyšetrenie prsníka na novom 3D ultrazvuku je podľa šéfa onkologického ústavu Juraja Kaušitza o polovicu kratšie ako na predošlom 2D prístroji. Čas samotného vyšetrenia na prístroji sa podľa Lehotskej pohybuje v rozmedzí od piatich do ôsmich minút. Onkologický ústac sv. Alžbety, ktorého spádovou oblasťou je celé Slovensko ročne podľa jeho šéfa urobí 17-tisíc ultrazvukov prsníka. Bratislavský kraj: 26,6 Západné Slovensko: 24,76 Stredné Slovensko: 22,16 Východné Slovensko: 21,1 Poznámka: Prepočet na 100 000 obyvateľov Zdroj: Eurostat, 2013 Na rakovinu prsníka vo zvýšenej miere zomierajú najmä ženy na západnom Slovensku a najviac v Bratislavskom kraji. V tejto župe pripadá na stotisíc žien takmer 27 úmrtí na toto ochorenie. Vyplýva to z nedávno zverejnených údajov Eurostatu. Na strednom a východnom Slovensku sa úmrtnosť na stotisíc obyvateľov pohybuje v rozmedzí od 21 do 22. Rakovina prsníka je podľa onkológov podmienená genetickou predispozíciou. „Z klinického hľadiska je významným rizikovým faktorom prítomnosť karcinómu prsníka alebo vaječníkov u rodinných príslušníkov v pokrvnom príbuzenstve,“ povedal v roku 2013 pre denník SME onkológ Igor Andrašina z Východoslovenského onkologického ústavu. Vplyv má aj pôvod – výraznejšie sú ochorením postihnutí aškenázski židia, u ktorých sa podľa Vladimíra Zajaca z Ústavu experimentálnej onkológie Slovenskej akadémie vied vyskytujú tri mutácie génov, ktoré spôsobujú náchylnosť na tento typ rakoviny. Tento text ste mohli čítať vďaka tomu, že platíte za obsah. Vážime si to.


Sagan o víťazstvo nebojoval, pelotón dal šancu úniku. Vyhral Impey

Online prenos

Saganov rekord

Fotogaléria

Video

Profil etapy

Priebežné výsledky

BRATISLAVA. Juhoafrický cyklista Daryl Impey triumfoval v nedeľňajšej deviatej etape 106. ročníka Tour de France. Jazdec stajne Mitchelton-Scott sa presadil po celodennom úniku a v cieli 170,5 km dlhej trate zo Saint-Étienne do Brioude zdolal Belgičana Tiesja Benoota (Lotto-Soudal) za 4:03:12 h. Na tretej priečke finišoval Slovinec Jan Tratnik z tímu Bahrain-Merida. Pelotón v nedeľu oddychoval a favoriti na celkové prvenstvo sa objavili v cieli viac ako 16 minút za Impeym. Peter Sagan si v záverečnom stúpaní vystúpil z hlavnej skupiny a šetril sily. Rodák z Johannesburgu Impey si pripísal premiérové víťazstvo na Tour de France a celkovo 25. v profesionálnej kariére. "Čo sa týka Tour de France, etapové víťazstvo bolo niečo, čo mi chýbalo. V posledných rokoch som sa niekoľkokrát dostal do úniku, konečne som sa dočkal a rovno na Deň dobytia Bastilly. Je to fantastické, splnil sa mi sen. Je veľmi ťažké zvíťaziť na takejto úrovni," cituje Impeyho portál letour.fr. Na dnešnú etapu som sa tak trochu sústredil. Mal som aj šťastie vo vystihnutí správneho momentu pre útok. "Na dnešnú etapu som sa tak trochu sústredil. Mal som aj šťastie vo vystihnutí správneho momentu pre útok. V skupine sme príkladne spolupracovali. Som rád, že v závere som mal dobré nohy na zdolanie Tiesja Benoota," pokračoval. "Dlho som necítil také emócie ako dnes. Zdá sa mi, že posledným Juhoafričanom, ktorý vyhral etapu na Tour de France, bol Robert Hunter v roku 2007. Je to magické víťazstvo," dodal. Slovenský cyklista Peter Sagan vo farbách Bora-Hansgrohe si v súťaži o zelený dres udržal 60-bodové vedenie pred Austrálčanom Michaelom Matthewsom (Sunweb). Tretí so stratou 75 bodov zaostáva Sonny Colbrelli (Bahrain-Merida). "Dnes sme mohli trochu vypustiť. Keď odíde 15 ľudí, ťažko sa to potom už dá kontrolovať. Aspoň však nebolo toľko stresu ako včera," uviedol Peter Sagan v reakcii pre slovenské médiá na Tour de France, cituje ho portál sport24.pluska.sk. "Šprintéri to dnes nemali dôvod strážiť, lebo pred koncom etapy bol kopec. Mohli sme to strážiť iba my v Bore alebo Sunweb, ale po sobote sme boli všetci trochu na svojich limitoch. Navyše, vpredu sme mali Pöstlbergera, čiže sa vydaril únik." Na čele priebežného celkového poradia sa nič nezmenilo - vo vedení je stále domáci Julian Alaphilippe z tímu Deceuninck-Quick Step o 23 sekúnd pred Talianom Giulion Cicconem (Trek-Segafredo). Na treťom mieste s mankom 53 sekúnd je ďalší francúzsky zástupca Thibaut Pinot (Groupama-FDJ). Na pretekárov čakalo v nedeľu 170,5 kilometra so zvlneným profilom s tromi vrchárskymi prémiami. Prvá prišla po 36 kilometroch - Mur d'Aurec-sur-Loire (1. kat., 3,2 km, 11%) - ďalšie dve tretej kategórie nasledovali v druhej polovici trate. Úvod bol nervózny s veľkým množstvo pokusov o úniky i pádmi. Nepríjemný bol najmä ten Alessandra De Marchiho (CCC), ktorého previezli do nemocnice a Tour sa pre neho skončila. Početný únik sa sformoval po približne 16 kilometroch a zapojilo sa doň pätnásť pretekárov. Boli v ňom Lukas Pöstlberger (Bora-Hansgrohe), Oliver Naesen (AG2R), Tony Martin (Jumbo), Daryl Impey (Mitchelton-Scott), Simon Clarke (EF Education First), Jasper Stuyven (Trek-Segafredo), Nicolas Roche (Sunweb), Edvald Boasson Hagen (Dimension Data), Jesus Herrada (Cofidis), Tiesj Benoot (Lotto-Soudal), Romain Sicard (Total Direct Energie), Anthony Delaplace (Arkéa-Samsic), Marc Soler (Movistar) a víťaz Okolo Slovenska 2017 Jan Tratnik s kolegom Ivanom Garciom Cortinom (obaja Bahrain-Merida). Ich náskok rýchlo narastal a po 40 odjazdených kilometroch bol osem minút. O ďalších desať kilometrov sa zvýšil už na desať minút a bolo takmer isté, že víťaz etapy vzíde práve z úniku. Zároveň to znamenalo, že Peter Sagan, ale ani jeho konkurenti, nevezmú žiadne body do súťaže o zelený dres na rýchlostnej prémii. Tá prišla 79 kilometrov pred cieľom a vyhral ju Boasson Hagen. Situácia na trati zostávala dlho rovnaká, až po stúpaní na Côte des Guillaumanches (3. kat., 7,8 km, 4,1%) 65 kilometrov pred koncom prišlo k viacerým pokusom o útok z 15-člennej vedúcej skupiny. Sľubný predviedol Pöstlberger, ktorý mal 26 kilometrov pred cieľom 44 sekúnd k dobru a za ním jazdili dve skupinky. Na záverečnej vrchárskej prémii na Côte de Saint-Just (3. kat., 3,6 km, 7,2%) sa však jeho pokus skončil a na čelo sa dostala dvojica Impey a Benoot. Na záverečnom stúpaní sa pokúsili od pelotónu odtrhnúť domáci Romain Bardet s Austrálčanom Richiem Portem, no pretekári Ineosu im to nedovolili. Sagan si medzitým z hlavného balíka vystúpil a do cieľa prišiel v grupette. Impey s Benootom si udržali náskok až do konca a v priamom súboji sa tešil z triumfu tridsaťštyriročný Juhoafričan z tímu Mitchelton-Scott. V pondelok je na programe zvlnená 217,5 km dlhá 10. etapa zo Saint-Flour do Albi so štyrmi vrchárskymi prémiami, po nej nasleduje prvý voľný deň.


Východonemecká ekonomika bude rásť pomalšie

Ekonómovia opäť znížili odhad smerom nadol.

HALLE. Východonemecké hospodárstvo bude v tomto roku rásť pomalšie, než sa pôvodne očakávalo. Ekonómovia Inštitútu pre hospodársky výskum Halle (IWH) opakovane skorigovali svoju prognózu nadol, ako to vyplýva z najnovšej správy zverejnenej vo štvrtok. Hospodárstvo východného Nemecka, vrátane hlavného mesta Berlína, v tomto roku stúpne o 0,8 percenta. V jarnej prognóze IWH očakával rast o jedno percento. Na prelome minulého a tohto roka inštitút predpovedal rast o 1,4 percenta, čím by východné Nemecko najmä vďaka Berlínu prekonalo celonárodný priemer. Pre celé Nemecko predpovedá IWH hospodársky rast o 0,5 percenta.


Ruská polícia tvrdo zasiahla proti demonštrantom v Moskve

Medzi zadržanými je aj opozičný predák Alexej Navaľnyj.

MOSKVA. Ruskí policajti pozatýkali desiatky ľudí na demonštráciách proti prezidentovi Vladimirovi Putinovi. V Moskve použili proti účastníkom protestov aj slzný plyn. Medzi zadržanými je aj opozičný predák Alexej Navaľnyj, ktorý demonštrácie v takmer stovke ruských miest zvolal.


Alain Juppé doteraz do volieb nezasahoval, teraz podporil Francoisa Fillona

BRUSEL, PARÍŽ. Verejný prejav podpory vyjadril pravicovému prezidentskému kandidátovi Francoisovi Fillonovi jeho niekdajší súper v straníckych primárkach Alain Juppé. Dohodli sa, že v rámci vrcholiacej predvolebnej kampane spoločne v stredu navštívia školu v Paríži. Vplyvný expremiér a v súčasnosti primátor Bordeaux Juppé doteraz do predvolebnej kampane takmer nezasahoval. Len v marci spravil formálne gesto a poskytol podpisy, ktoré zozbieral na podporu svojej prezidentskej kandidatúry Fillonovi. Spoločnou návštevou školy napokon vyjadrí otvorene podporu pravicovému kandidátovi, informoval francúzsky denník Le Parisien. Naposledy sa obaja vedno objavili na verejnosti 25. januára, práve v deň, keď tlač priniesla informácie o údajnom fiktívnom zamestnávaní Fillonovej manželky. V nasledujúcich týždňoch čelil Juppé opakovane otázkam, či by Fillona pre jeho kauzu nenahradil v úlohe prezidentského kandidáta pravice. Primátor Bordeaux to síce opakovane odmietol, ale kandidatúru Fillona verejne nepodporoval. Juppé bol počas primárok pravice favoritom na zisk straníckej nominácie. Postúpil do druhého kola primárok, v ktorom ale nakoniec zvíťazil Fillon. Do prvého kola prezidentských volieb vo Francúzsku zostáva päť dní. Favoritmi na postup do druhého kola, ktoré bude 7. mája, sú Marine Le Penová a Emmanuel Macron, ale v prieskumoch za nimi len tesne zaostávajú Francois Fillon a Jean-Luc Mélenchon.


Aj tento rok sa môžu seniori vzdelávať na letnej univerzite

Bratislavskí dôchodcovia sa budú môcť aj tento rok bezplatne vzdelávať a spoznať množstvo zaujímavých vecí.

BRATISLAVA. Už  8. ročník Letnej Bratislavskej univerzity seniorov  bude v Zrkadlovej sieni bratislavského Primaciálneho paláca od 31. júla do 9. augusta. Primátor Ivo Nesrovnal a rektor Univerzity Komenského (UK) v Bratislave Karol Mičieta v pondelok uzavreli zmluvu o spolupráci. "Tento rok sme pre seniorov pripravili sériu prednášok, venovanú vzťahu Slovenska k Európskej únii, o múzeách v Bratislave, osobnostiach folkloristiky v hlavnom meste a o Bratislave v auguste 1968," priblížil Nesrovnal. Letná univerzita seniorov je obľúbené a prospešné podujatie. Seniori sa naň môžu prihlásiť na magistráte, kapacita je obmedzená. Celý projekt je financovaný hlavným mestom sumou 1000 eur a ponúka ho seniorom zadarmo. Cyklus štyroch prednášok by mal podľa Mičietu obnoviť pamäť aj tým, čo si možno všetko pamätajú. "Mesto dáva priestor, my dávame obsah a lektorov. O tento projekt je veľký záujem, budeme musieť asi hľadať možnosti zväčšenia kapacity, nahrávania prednášok alebo cyklu pre mestské časti, lebo tu je o to taký záujem, že je okamžite obsadené," uviedol. Všetkým seniorom, ktorí sa nebudú môcť zapojiť do letnej univerzity, odporúča prihlásiť sa na Univerzitu tretieho veku na UK.


Bruselský región zakáže od 1. septembra jednorazové plastové tašky

Zákaz bude platiť vo všetkých obchodoch.

BRUSEL. Bruselský región sa po Valónsku stane druhým regiónom Belgického kráľovstva, ktorý zakáže používanie jednorazových plastových tašiek. Opatrenie sa zavádza od 1. septembra, pripomenula tlačová agentúra Belga. Zákaz jednorazových plastových tašiek bude platiť vo všetkých obchodoch, a to bez ohľadu na druh predávaného tovaru. Rešpektovať ho budú musieť aj predajcovia na mestských trhoch. Bruselské úrady vopred vyzývajú obyvateľov regiónu, aby si od septembra na nákupy prinášali vlastné tašky. Zákaz sa však týka len tašiek vydávaných pri pokladni a nie obalov, v ktorých sa predávajú potraviny alebo vážený tovar. Spotrebitelia a obchodníci majú k dispozícii prechodné obdobie do 1. decembra 2017. Po tomto dátume obchodníkom, ktorí budú zákazníkom aj naďalej ponúkať jednorazové plastové tašky, hrozia peňažné pokuty a trestné postihy. Jednorazové plastové tašky, ktoré sú vyrábané z ropy, končia buď v spaľovniach komunálneho odpadu alebo vo voľnej prírode a v oceánoch, kde predstavujú hrozbu pre živočíchy.


Europoslanci odmietli čierny zoznam krajín ústretových voči teroristom

BRUSEL. Dva vplyvné výbory Európskeho parlamentu (EP) v stredu opätovne odmietli čierny zoznam krajín, ktoré pomáhajú pri praní špinavých peňazí, umožňujú daňové úniky a financovanie terorizmu. Zoznam vypracovaný Európskou komisiou (EK) je podľa europoslancov príliš "obmedzený". Belgická televízna stanica RTBF v tejto súvislosti pripomenula, že exekutíva EÚ minulý rok vypracovala predbežný zoznam krajín "ústretových" voči teroristom, ktorý bol zhodný zo zoznamom prezentovaným Finančnou akčnou skupinou (FATF). Ide o medzivládny orgán vytvorený v roku 1989, ktorý zahŕňa 34 členských krajín a dve regionálne organizácie a ktorý monitoruje opatrenia v boji proti praniu špinavých peňazí. Europoslanci predbežný zoznam zamietli v januári z rovnakého dôvodu - bolo na ňom príliš málo krajín. Európska komisia na čierny zoznam zaradila jedenásť krajín vrátane Afganistanu, Bosny a Hercegoviny, Iraku a Sýrie. Z predbežného zoznamu, ktorý bol aktualizovaný, vypadla Guyana, ale bola tam zaradená Etiópia. Poslanci z Výboru pre občianske slobody, spravodlivosť a vnútorné záležitosti a z Výboru pre hospodárske a finančné záležitosti odmietli čierny zoznam eurokomisie v pomere hlasov 61 proti a sedem za, 32 poslancov sa zdržalo hlasovania. Uznesenie parlamentných výborov má odporúčací charakter pre hlasovanie v pléne EP. Ak tento postoj podporí nadpolovičná väčšina europoslancov, návrh z dielne Európskej komisie bude zamietnutý.


Doprava v Bratislave bude cez víkend obmedzená, premávku budú riadiť policajti

Dôvodom je neplánovaná dodávka nosníkov.

BRATISLAVA. Vodiči v Bratislave sa musia v piatok, v sobotu (12. 10.) a v nedeľu (13. 10.) nadránom pripraviť na obmedzenia. Informuje o tom bratislavská polícia na sociálnej sieti. Od piatku 18.00 h do soboty 03.00 h bude uzatvorená vetva diaľnice D4 od hraničného prechodu Jarovce - Kittsee v smere na Jarovce. Dôvodom je neplánovaná dodávka nosníkov na stavbu D4, križovatka Jarovce. Premávku budú riadiť dopravní policajti. Od soboty 22.00 h do nedele 03.00 h bude pre rekonštrukciu mosta v križovatke Prievoz (Rondel) v smere zo Slovnaftskej ulice na D1 Trnava úplne uzavretá novootvorená zjazdová vetva z D1 Trnava v smere od Petržalky na Bajkalskú ulicu. Premávka v tom čase bude riadená prenosným dopravným značením. "Vodičov žiadame, aby pri prejazde uvedenými úsekmi zvýšili svoju pozornosť, trpezlivosť a riadili sa pokynmi polície," uviedli policajti.


Americký Whirlpool zatvorí od novembra závod v Neapole

RÍM. Americký výrobca bielej techniky Whirlpool oznámil, že od 1. novembra zatvára svoj závod v Neapole, napriek úsiliu talianskej vlády udržať ho v prevádzke. V máji firma oznámila, že produkcia práčok v Neapole už nie je zisková a spoločnosť preto závod plánuje predať, uviedla agentúra Reuters. Závod zamestnáva 450 ľudí a nachádza sa v oblasti s jednou z najvyšších úrovní nezamestnanosti v Taliansku. V celom Taliansku zamestnáva firma približne 5500 ľudí. Ešte v utorok sa premiér Giuseppe Conte a minister priemyslu Stefano Patuanelli pokúsili presvedčiť vedenie spoločnosti, aby plány zmenilo. To sa im však nepodarilo. "Rokovania úspešné neboli...firma aj naďalej vidí ako jediné možné riešenie predaj," povedal Patuanelli po stretnutí s vedením spoločnosti v Ríme. Whirlpool uviedol, že počas niekoľko mesiacov trvajúcich rokovaní sa mu nepodarilo dospieť k žiadnemu pokroku v oblasti reorganizácie závodu a závod tak bude od budúceho mesiaca zatvorený.


Ruský veľvyslanec poprel, že v Sýrii došlo k chemickému útoku

Rusko obvinilo Spojené štáty, Britániu a Francúzsko z hrozieb.

NEW YORK. Ruský veľvyslanec pri OSN Vasilij Nebenzia v pondelok počas mimoriadneho zasadnutia Bezpečnostnej rady OSN (BR OSN) uviedol, že v meste Dúmá neďaleko sýrskej metropoly Damask nedošlo k útoku chemickými zbraňami, pri ktorom malo zahynúť viac ako 40 ľudí. Podľa Nebenziu Rusko vyslalo do Dúmy svojich expertov, ktorí v odobraných vzorkách pôdy nezistili prítomnosť nijakej otravnej látky, vrátane chlóru. Práve ten mal byť podľa niektorých správ v Dúme použitý. Nenašli sa ani telá údajných obetí útoku. Ruský veľvyslanec pri OSN vyzval tiež Organizáciu pre zákaz chemických zbraní (OPCW), ako aj OSN, aby do oblasti údajného útoku v Dúme vyslala svojich expertov a sľúbil, že ruskí a sýrski vojaci sa postarajú o ich bezpečnosť. Nebenzia zároveň obvinil Spojené štáty, Britániu a Francúzsko z "neospravedlniteľných" hrozieb namierených voči Rusku v súvislosti s útokom otravnou látkou novičok na dvojitého ruského agenta Sergeja Skripaľa a jeho dcéru, ku ktorému došlo 4. marca v anglickom meste Salisbury. S tvrdením, že v meste Dúmá došlo k chemickému útoku, prišli v nedeľu sýrski aktivisti, záchranári a zdravotníci. Podľa nich si útok z noci na nedeľu vyžiadal najmenej 40 mŕtvych. Zo zodpovednosti za útok západné štáty obvinili sýrsky režim a jeho spojencov. Rusko správy o chemickom útoku v Dúme spochybňuje a naznačuje, že mohlo ísť o provokáciu.


Prečo nie všetky ryby vyzerajú rovnako? Ako by sa dala učiť biológia

Ako učiť biológiu

Rozhovor

Expertný tím projektu ExpEdícia – skús, skúmaj, spoznaj tvorí trinásť odborníkov z oblastí biológie, geografie, chémie, fyziky.

BRATISLAVA. Projekt ExpEdícia – skús, skúmaj, spoznaj, ktorý mení výučbu prírodovedných pred-metov na základnej škole a vzťah žiakov k nim, sa začal pred dvoma rokmi v piatom ročníku na predmetoch biológia a geografia. V tomto roku sa posunul k šiestakom na fyzike a od septembra sa bude testovať u siedmakov na chémii. Romana Schubertová, odborná asistentka na Katedre biológie a ekológie Fakulty prírodných vied Univerzity Mateja Bela v Banskej Bystrici, ktorá je vyštudovanou učiteľkou biológie a chémie, má v expertnom tíme na starosti biológiu. Sama prešla štúdiom konštruktivistických princípov a projektov, ktoré sú základom konštruktivisticky ladeného prírodovedného vzdelávania. Dnes spolu s ďalšími kolegami školí učiteľov, aby vedeli s deťmi realizovať aktivity, ktoré im odborníci pripravujú. Dokáže zanietene hovoriť o zavádzaní inovácií do hodín biológie či geografie, ale aj o tom, ako "nútia" na intenzívnych školeniach učiteľov, aby si všetko vyskúšali na vlastnej koži, ako keby boli deťmi. Priamy zážitok je podľa Romany Schubertovej nenahraditeľný. Piataci sa dnes majú na biológii učiť o rybách. Ak by učiteľ použil klasickú učebnicu, zoznámil by ich so stavbou tela ryby a potom by prechádzali jednotlivými druhmi rýb. Namemorovali by sa špecifiká vybraných rýb, ale nejaký priestor na rozvoj riešenia problémových úloh by na hodine chýbal. Na biológii učiteľa zapojeného do projektu Projekt ExpEdícia – skús, skúmaj, spoznaj by deti najskôr zisťovali, prečo nie všetky ryby vyzerajú rovnako. Prostredníctvom obrázkov kapra alebo pstruha by vypisovali čo najviac rozdielov, ktoré na tých dvoch rybách pozorujú. Následne by premýšľali, prečo ryby majú príslušný tvar tela, prečo je pstruh štíhlejší, dlhší a prečo je kapor iný. Potom by diskutovali, skúmali prostredníctvom fyzikálneho pokusu, akou výhodou môže byť pre kapra tvar jeho tela. Do tabuľky by si ako vedci zaznamenávali výsledky pokusov. Na záver by dumali, či štíhlejšia ryba má v silnom prúde vďaka tvaru svojho tela výhodu. Aj takto to môže v našich školách na biológii vyzerať.


Polícia mlčí o ďalších zisteniach v prípade vraždy novinára

Polícia na miesto činu zavolala lekára, ktorý nie je súdnym znalcom, čo môže vyšetrovanie spomaliť.

Odomykáme texty, ktoré súvisia s vraždou investigatívneho novinára Jána Kuciaka. Ak chcete finančne podporiť dôslednú žurnalistiku, môžete tak spraviť tu. BRATISLAVA. Po týždni vyšetrovania polícia stále nechce prezradiť podrobnosti vraždy novinára Jána Kuciaka a jeho snúbenice Martiny Kušnírovej. Spresnila len niektoré doterajšie informácie. Verejnosť tak nevie, kedy dvojica zomrela, ako sa páchateľ dostal do jej domu vo Veľkej Mači, aké verzie prípadu už vylúčili a či sa vyšetrovateľom niekto ozval, že má informácie, za ktoré sľúbil premiér Robert Fico zo Smeru odmenu milión eur. „Po konzultácii s dozorujúcim prokurátorom nie je možné poskytnúť ďalšie informácie o vyšetrovaní. Nebudú poskytnuté ani parlamentnému výboru,“ povedal Gašpar. Mŕtve telá našla polícia v nedeľu 25. februára neskoro večer, keď ju o pomoc požiadala matka Martiny Kušnírovej. S párom sa už dlhšie nevedela skontaktovať. Policajti zistili, že Kuciaka pravdepodobne zavraždili strelou do hrudníka, Kušnírovú strelou do hlavy. Generálny prokurátor Jaromír Čižnár spomínal ako pravdepodobný čas činu štvrtkový večer. Nedávna výzva polície ukázala, že vražda sa zrejme stala v stredu večer. Polícia cez víkend vyzvala ľudí, ktorí prechádzali okresmi Galanta, Šaľa a Dunajská Streda, aby si zálohovali dáta z autokamier zo stredy 21. februára od 17.00 do 22.00 hodiny. „Môžeme to chápať aj ako špecifikáciu času pre nás najpravdepodobnejšieho,“ povedal Gašpar. Polícia si na miesto zavolala Abdolreza Majdiho z Lekárskej fakulty UK. Lekár to potvrdil, ale k prípadu sa viac nechce vyjadrovať. Majdi nie je súdnym znalcom. Neprítomnosť súdneho lekára by mohla sťažiť určenie času smrti a ďalšie zisťovanie. V rozhovore pre denník SME to naznačil súdny lekár a znalec Norbert Moravanský. „Ak sa preukáže, že na mieste bolo dovolené vykonať úkony prehliadky tiel zomretých niekomu inému, ako je súdny lekár s atestáciou, tak by som to považoval za problém,“ povedal Moravanský. Polícia na otázky SME k tejto veci do uzávierky neodpovedala. Po Kuciakovej smrti médiá zverejnili jeho nedokončený posledný text o talianskej mafii na Slovensku a jej väzbách na ľudí z prostredia Úradu vlády. Už predtým Gašpar tvrdil, že jeho smrť zrejme súvisí s jeho prácou. V pondelok, po týždni vyšetrovania, spresnil, že sa zaoberajú práve novinárovými zisteniami o talianskej mafii. „Je to jedna z hlavných verzií,“ povedal Gašpar. Denník Pravda zverejnil verziu, že napriek prvotným informáciám mal Kuciak dve strelné poranenia. Keďže polícia stopy po boji nenašla, špekuluje sa, že dvojica vraha poznala a do domu ho pustila dobrovoľne. Zámky skúmajú experti, povedal Gašpar. "Či bola osoba pozvaná, alebo vošla násilne, ukáže vyšetrovanie." Minulú stredu na tlačovej besede začal Gašpar hovoriť aj o tom, ako polícia vypátrala dvoch ľudí, ktorí sa v piatok dohadovali, že majú ísť do Veľkej Mače aj so zbraňami. Keď polícia neskôr urobila domové prehliadky, našla zbrane aj drogy. Už nasledujúci deň Gašpar priznal, že prípady nesúvisia. Okrem iného potvrdil, že zadržanými zbraňami Kuciaka podľa expertízy nezavraždili. Medzi prvými ľuďmi na mieste činu bol podľa týždenníka Trend šéf protikorupčnej jednotky NAKA Róbert Krajmer. Do jeho pôsobnosti pritom vraždy nepatria. Kuciak minulý rok okrem iného písal aj o nepriamom prepojení tohto policajta na oligarchu Norberta Bödöra spájaného so Smerom cez Krajmerovu manželku. Šéf OĽaNO Igor Matovič vyhlásil, že je možné, že polícia Kuciaka odpočúvala. Podľa neho sa Krajmer nemal ako inak dozvedieť, že sa Kuciak zaoberal talianskou mafiou. Gašpar odpovedal, že polícia o Kuciakovej práci mohla vedieť už skôr, keďže spolupracuje s redakciou aktuality.sk. Krajmer podľa neho na mieste robil svoju prácu, ale do domu nevstúpil. Výrok o odpočúvaní označil Gašpar za nezmysel.


Knihy vychádzajú z intimity, sú na miestach, kde ich nečakáme

BRATISLAVA. Festival Noc literatúry je celoeurópska, dokonca možno povedať, že svetová akcia. Oslávime ju sériou čítaní úryvkov zo slovenských prekladov kníh súčasných svetových autorov. Bude to na zaujímavých miestach, ktoré sa bežne nespájajú s literatúrou. Čítať budú známe slovenské herečky a herci, vždy v polhodinových intervaloch, od 18.00 do 22.00. Vstup na čítania Noci literatúry je zadarmo. Priamo v redakcii SME na Lazaretskej 12 už Lenka Košická začala v stredu podvečer čítať prvú slovenskú ochutnávku z diela Anne Provoostovej Hranica. Jej romány zatiaľ neboli preložené, hoci populárna flámska spisovateľka už niekoľkokrát na podnet Zusky Kepplovej v SME publikovala. Provoostová svoj text Hranica (De Schreve) poskytla slovenským študentom nederlandistiky na preklad, takže esej o jej rodnej oblasti, jej dospievaní pri hranici medzi francúzskym a západoflámskym vidiekom a jej vzťahu k hraniciam ako takým zaznie prvýkrát práve 10. mája. Na hlavnej pošte bude Judita Hansman čítať z thrilleru Uspávanka Leily Slimaniovej; zatiaľ čo v Poľskom inštitúte zaznie Zaklínač V: Krst ohňom. Andrzeja Sapkowského v podaní Milana Chalmovského. Kultový fantasy cyklus poľského spisovateľa sa stal inšpiráciou pre komiksové a filmové spracovanie, ako aj niekoľko počítačových hier. V Kaplnke sv. Ladislava na nádvorí Primaciálneho paláca sa Dušan Jamrich chopí „historickej revue rodu patriaceho rovnako do maďarskej, ako aj slovenskej histórie“, Mercedes Benz Pétera Esterházyho. Reportážna esej z najvzdialenejších okrajov Európy, kde dodnes žijú nemecké menšiny – Roztratení Nemci. Na cestách po Litve, Spiši a pri Čiernom mori od Karal-Markusa Gaussa zaznie v podaní Martina Meľa vo Fuge. V divadle Astorka Korzo '90, bude Peter Rúfus Čítať z románu Tantalópolis Petra Macsovszkého. V kultovom Luna bare hotela Kyjev sa Viliam Klimáček pustí do príbehu Čosi čudné vo mne Orhana Pamuka. V neďalekom dvore Múzea J. N. Hummela zas zaznie Cristina López Barrio a jej Dom nenaplnených lások v podaní Zuzany Fialovej. Na terase OD Tesco sa účastníci Noci prenesú na cesty s Marcom Polom, s Italom Calvinom a jeho Neviditeľnými mestami. Čítať bude Vladimír Kobielsky a na streche Amigal Group SK priblíži Dominika Morávková Zeleníková román Jenny Erpenbeckovej Všetkým dňom koniec. Okrem hlavného mesta sa dnes bude čítať na jedenástich miestach v Nitre, na ôsmich miestach v Žiline, na siedmich v Banskej Bystrici, na piatich v Košiciach, v Trenčíne a Trnave, ďalej v Poprade, Kežmarku, Martine, Banskej Štiavnici, Považskej Bystrici, Senci, Modre a ďalších slovenských mestách.


Rus Foliforov získal zlato v orientačnej cyklistike na ME v Poľsku

VROCLAV. Slovenský reprezentant v orientačnej cyklistike Matej Müller obsadil na majstrovstvách Európy v Poľsku 35. miesto v pretekoch s hromadným štartom. Za víťazom Antonom Foliforovom z Ruska zaostal o 6,46 sekundy. Striebro získal Kare Kaskinen z Fínska, bronz si vybojoval Španiel Angel Garcia.


Zeman chce vziať späť uznanie nezávislosti Kosova

Zeman v Belehrade vyhlásil, že má rád Srbsko a Srbov, no nemá rád Kosovo.

PRAHA. Prezident Miloš Zeman bude chcieť s českými ústavnými činiteľmi prerokovať, či by bolo možné, aby Česká republika odvolala uznanie Kosova za samostatný štát. Zeman to v stredu uviedol na tlačovej konferencii po stretnutí so srbským prezidentom Aleksandarom Vučičom, kde naznačil, že on takúto možnosť podporuje. Zároveň český prezident ku Kosovu dodal, že štát, v ktorého čele sú vojnoví zločinci, nepatrí do spoločenstva demokratických štátov. Zeman už po prílete do Belehradu Vučičovi povedal, že má rád Srbsko a Srbov, ale nemá rád Kosovo. Český minister zahraničných vecí Tomáš Petříček v stredu uviedol, že nevidí dôvod, prečo by mala Česká republika odvolať uznanie Kosova. Informoval o tom spravodajský server Novinky.cz. Podľa Petříčka by takýto krok nebol v záujme čitateľnosti českej zahraničnej politiky. "Napriek tomu, že na takúto debatu nevidím v tejto chvíli dôvod, pretože situácia na Balkáne sa nijako dramaticky nezmenila, rád sa s pánom prezidentom o jeho názore pobavím," napísal český minister zahraničných vecí v SMS správe. "Česko podporuje krajiny západného Balkánu, teda aj Srbska, na ceste do EÚ. Kosovo sme v roku 2008 uznali 'de iure' a je v záujme našej bezpečnosti a čitateľnosti našej zahraničnej politiky, aby sme na tom nič nemenili," dodal Petříček. Kosovo po rozpade Juhoslávie patrilo Srbsku, v roku 2008 ale s podporou západných veľmocí vyhlásilo nezávislosť. Srbsko ho však stále považuje za svoje územie. Väčšina členských štátov OSN vrátane Česka samostatnosť Kosova uznala, naopak, niektoré krajiny ako Slovensko, Španielsko, Rusko, Bosna a Hercegovina alebo Grécko nie.